text:
Breast Cancer
Support Group
E trabou di
Mary Joan Foundation
den nos comunidad
Mary Joan Foundation a wordo funda na ana 2007 na memoria di Mary Joan Geerman, un senora cu durante ocho ana a hiba e lucha contra e malesa di cancer na pecho. Mary Joan a hiba un bataya fuerte, no solamente pa haya sanacion pero tambe el a guia otronan y tabata un inspiracion pa hopi hende. El a conscientisa otronan con pa carga e peso di nan cruz hunto cu nan sernan keri. E kier a kibra e taboe den nos comunidad cu hende ta sconde nan malesa. Ta algun hende rond di e patient so sa di e malesa. E ideal di Mary Joan tabata cu ningun persona ta sufri di cancer di pecho, mester pasa den e trayectoria doloroso su so. E persona mester por conta cu guia y apoyo di famia y otro instancianan pa hiba un bida di calidad. Mary Joan a fayece na 2002 na edad di cuarenta ana.
Bo nunca ta bo so,
Nos tey pabo!
Nos meta como fundacion ta
duna guia y ayudo na hende muhe y hende homber cu tin cancer na pecho. E trayectoria di yudansa ta for di momento cu a constata e malesa. E ayudo ta den forma psicosocial. Esey ta encera duna conseho, organisa charla y actividadnan. Un cliente di MJF ta bini na remarca pa ayudo di un trahado social of psicologo sin cu e mester paga pa e servicio aki.
MJF ta profila su mes como cuido di 'eerste lijn'; esta convence e persona pa bishita su dokter. Hopi hende no kier bay dokter ora nan sinti algo na nan pecho. E barera ta grandi algun biaha. Un bishita na dokter por determina si en berdad e ta malo. MJF ta sigui guia e persona den henter e fase di su malesa y ta envolve otro instancianan manera Fundacion BOB pa sondeo di pecho, Mama Poli na hospital pa e proceso di tratamento medico na hospital, Koningin Wilhelmina Kankerfonds pa e parti di material, Fundacion pa Nos Comunidad pa ayudo di cuminda y Edmund Harms Foundation den casonan terminal. MJF por conta tambe cu un grupo di boluntario cu ta brinda e guia spiritual na un patient y su famia, specialmente ora e persona ta den fase terminal.
MJF ta duna ayudo na e patient, su famia y den hopi caso tambe na pia di trabou. Pasobra ta hopi importante pa e coleganan di un persona malo por sa con pa atende cu e caso. Pero esaki mester sosode cu permiso di e cliente.
Cancer di pecho
no tin Genero. Edad.
Hende Homber tambe por haye
Apesar cu no ta papia hopi di dje, pero Aruba conoce casonan di cancer na pecho cerce hende homber. Y esaki ta otro taboe cu nos comunidad mester purba kibra. E hende homber cu cancer na pecho cu bini na MJF hopi biaha ta laat caba pa e haya un bon guia. Pesey mes ta pidi tanto e hende homber como e hende muhe cu asina bo sinti algo na bo pecho, acudi na bo dokter di cas of na MJF pa algun conseho. MJF ta bay dedica mas atencion na duna charla na scol, pasobra tin indicacion cu e edad cu un persona por haya cancer na pecho ta baha. Tin caso di hoben di diesocho ana cu e malesa. Sin duda motibo pa preocupacion de nos comunidad. Ta imporatne informa tur hende cu si nan haci nan propio saminacion, esaki por yuda preveni un malesa mas grave. No solamente pa e parti medico, pero tambe pa e parti psicosocial.
MJF tin 279 cliente registra, di cual nobenta (90) ta patientnan cu ta haya tratamento medico etc. E edad ta varia entre diesocho pa ochenta ana. Den caso di esnan cu a sobrevivi e malesa, MJF ta sigui mantene contacto cu nan.
Yudando pa mas di
un decada
den nos communidad
Con Mary Joan Foundation ta yega na su fondonan?
For di gobierno ta haya un subsidio anual pa nos proyectonan, e collect anual cu ayudo di nos boluntarionan, un caminata cu ta sirbi tambe como conscientisacion di comunidad y diferente donacion di comercio etc. Na 2018 MJF a cuminsa cu su mesun tayer pa traha peluca pa e clientenan. Pa haci e trabou aki, nan ta conta cu donacion di cabey for di comunidad. E demanda ta grandi, pero semper tin peluca disponibel. E persona ta haya e peluca completamente gratis pa e uza y no mester debolb'e. Algun ta scoge pa ora nan muri, pa nan bay dera cu e peluca. E retonan mas grandi cu tin actualmente ta e falta di medionan financiero, mas boluntario pa yuda cu diferente proyecto y personal subsidia pa duna un miho servicio na e clientenan.
Actividadnan pa clientenan ta entre otro programanan di ehercicio manera zumba, Viva La Dona, Charla tocante biba saludabel, obra di man, dia di mama, dia di amistad etc. Pero e sosten mas grandi cu nos por duna ta door di comparti cu esnan cu tin e malesa. Yuda nan cu guia social y spiritual pa nan por carga nan malesa cu curashi pa enfrenta tur reto. Asina nos por contribui na e idealnan di Mary Joan kende a lucha te na final pa su bida y pa su prohimo.
Help support
warriors in need
Donations are always appreciated, but there are lots of great ways to get involved.


c: text/html

text: Diadomingo merdia a drenta informe di un accidente cu hende herida riba E.J. “Watty” Vos Boulevard na altura di e brug na Meiveld, mesora a dirigi tanto polis como ambulans na e sitio. Na yegada di e patruya a bin compronde cu un chauffeur cu un auto di huur coriendo riba caminda bayendo direccion di airport cu velocidad halto a perde control na stuur subi e berm memey di e vianan dal un palo di lus te cu esaki a cay riba e auto y finalmente keda memey riba e berm cu e auto. E accidente aki a paralisa e trafico completo. E chauffeur a cay sinta banda di e auto y esnan cu a mira e situacion na momento cu el a baha, ya caba a cuminsa bisa cu e chauffeur tabata bao di influencia di alcohol. Ambulans na su yegada a control’e y no tabata herida. Polis di trafico a bay over na detencion di e chauffeur, ora cu a confirma cu e tabata bao di influencia di alcohol.

robotstxt: allowed

filter: keep


text:
Minister di Asuntunan General i Promé Minister
Nasé na Kòrsou riba 28 di òktober 1971.
Pronto nos lo kompartí mas informashon di minister.
Último notisia
-
Riba Desèmber 10, 2021 Gabinete Pisas den su totalidat huntu ku representashon di Parlamentu a risibí e Kampionnan di MLB 2020 /2021
-
Riba Desèmber 03, 2021 Promé Minister Gilmar Pisas a partisipá na aktividat di Dia Internashonal di personanan ku tin desabilidat
-
Riba Novèmber 29, 2021 Promé Minister/Minister di Hustisia Gilmar Pisas a hasi un rekorido na e base di Koninklijke Marechaussee na Suffisant


text:
Partida di selekshon di sòftbòl fast pitch femenino AA pa aruba pa partisipashon den e di 13 edishon kampeonato suramerikano di sòftbòl fast pitch femenino.
Djabièrnè mainta 26 di òktober, e selekshon n di sòftbòl fast pitch femenino AA, konsistiendeo di 17 sòfbolista i 4 tékniko, a subi Aruba Arline i biaha pa Aruba pa partisipá den e di 13 edishon di kampeonato suramerikano di sòftbòl fast pitch femenino. E selekshon a biaha bou di supervishon di sr. Lernnerth Angela.
E paisnan ku lo partisipá na e kampeonato aki ta: Aruba, Korsou, Colombia, Brazil, Venezuela, Argentina, Perú i Panamá. Segun konosedonan di e sòftbòl e kompetensia ta basta pareu.
Leonella ‘Nella’ Elisabeth ta reforsá e staf di picheo. E picheo den e kompromiso na CAC a drai hopi rondó di Richelle van Gennip. E tin algun lansamentu ferfelu ta tira. E ta basta konsistente tambe. Pero e no ta robòt. Su so no por hasi e trabou. Nella sigur ta un asset p’e selekshon. Aparte di Nella Elisabeth a selekshon ta konta e biaha aki tambe ku Kimberly Agard, Chantal Nepomuceno, Angelique ‘Lika’ Antonio i Jandely Ricardo. E kinteto anteriormente no a forma parti di e selekshon ku a biaha pa Centro Americana del Caribe. E ohochi Emerenciana tambe a biaha pa Kòrsou for di Merka pa forma parti di e selekshon. E dos gran ousente ta Lishanty Guillermo ku no a haña pèrmit di skol p’e biaha ku selekshon. E biahe lo a nifiká ku e skol lo mester a pèrdè nan number one kècher den e fall season eskolar.
E kuerpo tékniko ta konsistí di Patrik Girigori, Marwin Wijman i Wendley Bernardus komo Coach i Gustavo de Jong komo mènèdjer. E selekshon konosé e luho di biaha ku un masahista den persona di Neldrick Lourens. Lernnerth Angela ta e hefe di delegashon.
Relato: Anthony Guillermo
Potret: FB CSB


text:
E compleho di Aruba Marriott ta felicita Antonio Ras – Loss Prevention Supervisor y Tisha Powell – Loss Prevention Officer, cu nan reconocimento di Sr. Bill Marriott – Presidente di Marriott International – despues di a salba bida di un huesped na maart 2022.
E reconocimento aki ta conoci den Marriott International como e ‘Chairman’s Citation’ award, cual ta diseña pa reconoce asociadonan cu tabata parti di un esfuerso pa salba un bida, pa asina gradici e asociado pa nan acto di balentia y alaves promove seguridad en general dentro di e compania di Marriott International.
Training, teamwork y balentia tabata e formula cu a yuda salba bida di e huesped ora cu a bati alarma pa ayudo den un camber unda tabata tin un huesped sin pulso despues di a haya un infarto. Antonio y Tisha a reacciona inmediatamente pa duna asistencia por medio di CPR y usando e ‘automated external defibrillator (AED)’ pa asina stabilisa e huesped mientras tabata en espera di yegada di ambulance.
E reaccion y accion di Antonio y Tisha ta un acto heroico y di admira, cual sigur Sr. Bill Marriott tambe a reconoce den un forma bunita di aprecio por medio di e reconocimento grandi aki.
Mas di e Compleho di Aruba Marriott:
Aruba Marriott Resort & Stellaris Casino a habri na aña 1995 cu 411 camber y despues a añadi 3 camber mas na aña 2018. Na aña 1999 a habri Ocean Club cu 311 camber y na aña 2004 a habri Surf Club cu 900 camber. En total, e famia di Aruba Marriott ta consisti di mas o menos 1200 empleado den servicio directo. E compleho di Aruba Marriott ta esun di mas grandi den henter Caribe, tanto den cantidad di camber como den cantidad di empleado.


text:
Preguntanan ku bo ta tende hopi na Kòrsou
Tin hopi kos ku nos polítikonan mes a hasi i ta hasiendo malu…....Pakiko ta tirando tur falta riba Hulanda?
Puntra, mi ta puntra mi mes, si Hulanda lo bai kumpli ku e islanan manera nan a bisa…... ya ku ta konosí ku nan no ta kumpli tur ora (manera tempu Sürnam a bira independiente). Òf ta ora ta kumbiní nan so nan ta hasi’e?
Ta kuantu plaka Hulanda a manda anto… i pakiko nan no a kontrolá kon a
gast’é?
Ta bèrdat ku Sèn di Hulanda ta bai prinsipalmente pa terenonan ku ta kumbiní nan i “Mantenshon di Órden Públiko”?
Te asina leu ku mi sa, Hulan-da no tin niun otro plaka tur aña riba su presupuesto ku ta destiná pa Antia ku no ta e plakanan ku ta bai pa e terenonan ei… i ku nan mes ta atendé kuné. Please aklará e kos aki p’ami.
Plaka pa desaroyo ku paisnan riku ta manda pa yuda otro paisnan, mayoria parti dje sèn ta bira bai bèk den nan mes saku! Ta e paisnan riku mes ta hasi negoshi ku e plaka ei!!!....esei ta un hecho??
E situashon finansiero di Antia último 10-15 aña a bin ta empeorá masha hopi mes. Pero no ta Hulanda mes ta esun ku a “nèk” sektor di Off-shore na Antia, tanten nan offshore sí ta sigui krese?
Un kontesta parsial Relashon
Relashon moderno entre Hulanda i sobrá di mundu no mester ser mirá mas komo un di tuma so, pero un di interes mutuo. Komo èks-kolonia nos no por keda mira demasiado den nos “spil di patras”. Den e último 54 aña di Statüt nos a hasi esaki bastante kaba. E periodo ei ta yegando un siere drentando despues di 2 referendum den Antia, relashonnan nobo entre e 7 partnernan den Reino.
Ta un kos nos por influenshá, i bastante limitá, esei ta nos futuro. E otro islanan a komprondé esei kaba i a asta eliminá e èkstra stap di un referendum i ta kla pa kuminsá remodelá e kas grandi ku yama Statüt i nan leinan orgániko.
Ta parse ku un kantidat basta grandi di yu Kòrsou te ainda ta mirando un relashon nobo ku Hulanda via di un brel di pasado. Minister di finansa di Hulanda ZALM a tene un spich elokuente di kon e ta mira e relashonnan di Hulanda (un pais chikí den sierto aspekto i grandi den otro) den Union Europeo. E spich por ser lesá kompleto na e Website ARCOCARIB.COM den e knowledge center (http://www.arcocarib.com/knowledgecenter/files/ZALM_OVER_SUOERNATIONAALBESTUUR.pdf) .
Sinseramente mi ta kere ku den Reino, nos tur 7 partner, tambe mester kuminsá mira nos ko-eksistensia dor di un tipo di brel nobo asina.Ban investigá e historia di Reino Hulandes i asina trata di mustra ku e manera ku ex- Minister Zalm ta visualisá e relashon di Reino den Union Europeo, nos tambe tin di mira e relashonnan, riba un eskala mas chikí den un Reino Hulandes, modernisá pa 2010 bai den Futuro.
Akshonista silensioso
Un faktor di suma importansia den loke ta Reino Hulandes, último 55 aña ta: ku Hulanda, ora Statüt a kuminsá funshoná, a fungi komo un tipo di “Akshonista Silensioso” un “Stille Vennoot” den Reino. Pues, komosifuera un akshonista ku ta invertí plaka den un negoshi, pero ta laga e maneho diario den man di e “eksperto” kual tabata e Gobièrnu Antiano i di Kòrsou.
Pues “en general” Hulanda komo un di e partnernan den Statüt, den kestion di sèn no a hasi muchu buya den Reino, ya ku e tabata tin konfiansa den e gobièrnunan ora el a manda sèn pa Antia.
Pero entre 1983 pa 1998 kos a dòl prinsipalmente na Kòrsou. Mester a pidi ayudo di Reino. Den 1999-2000 e ayudo for di Hulanda tabata asina intenso ku den 24 luna Hulanda a yuda Antia ku alrededor di 600 mion florin.
Ku ta un averahe di un tiki ménos ku un mion florin pa dia pa 24 luna largu. Den e temporada ei na Antia kosnan tabata asina tristu finansieramente ku Hulanda mester a yuda paga kosnan básiko di gobièrnu manera Kuentanan di Botika, pa asina pashèntnan PP, por a sigui haña remedi. Prima di penshun di Ámtenar pa asina garantisá e penshonado un entrada den futuro.
Pues Hulanda a zeta (pòmp sèn den) e ekonomia i skapa nos florin pa e no kai den otro, esaki ku serka di 1 mion pa dia pa 24 luna.
Esaki ta un di e tantísimo pruebanan “KLA i RASPÁ” ku e Reino moderno por funshoná na benefisio di tur partner.
E regionnan ta yuda otro ora kos ta malu, ya pa 370 aña. Relashonnan entre e partnernan den Reino a demostrá ku nan ta duradero, i konfiabel (ni maske tin biaha sa tin diskushonnan fuerte entre e rumannan den ki forma mester yuda otro).
Atrobe, den oranan di angustia grandi (i tambe den tempu di bonansa) partnernan a yuda otro. Naturalmente tur akshon di pasado bo mester mira nan den e konteksto di e tempu ku el a sosodé.
Ta parse nos irealístiko di mira pasado ku un brel di “norma, balor i sirkunstansianan” di awendia.
Ban mira evenementunan
ku a destaká último 370 aña:
- Den ‘Gouden Eeuw’, ta salu di saliñanan di Boneiru, Kòrsou i St. Maarten tabata suministrá e barkunan di Guera i Merkantil pa preservá kuminda na bordo;
- Den segunda Guera Mundial e rafinaderianan huntu ku e trahadónan di Aruba i Kòrsou a yuda Hulanda i mundu liber ku gasoil i gasolin pa gana IIda Guera Mundial, añanan 40;
- Den añanan 1953/4, apénas 10 aña despues di 2da Guera Mundial, ora Dijknan a kibra i tabata tin “Watersnood” na Hulanda ku 1800 morto, nos a yuda Hulanda;
- Krísis finansiero na Antia den añanan 70-80 ku Minister Tromp na mando i tambe den aña 1983 pa 86 ku krísis di Bolivar i baida di Shell i Lago, Hulanda a “spring bij”, ku sèn pa fria e doló.
- Despues ku Orkan Luis na St.Maarten, tur partner a yuda St. Maarten ku e granito ku nan tabata por,
- Por último, 9 aña pasá (den un lapso di 24 luna) Hulanda a yuda ku 600 mion. Pagando Botikanan, APNA, warda kosta etc. etc. E lista ta basta largu.
- Nos tin basta aña ku nos no ta pagando ni interes ni kapital bèk riba e debe ku nos tin ku Hulanda. Bo por imaginá bo ku ta un Banko nos tabata debe kiko lo a pasa!!!
- I aworakí den e pakete ku nos ta bai vota riba dje 15 di mei awor, un parti grandi di e debe nashonal di Antia di mas ku 5 mil miyon florin lo ser tumá over pa Hulanda. Un debe ku ta mes grandi ku tur loke ta ser produsí den un aña kompleto na Antia (si no tene kuenta ku e produkshon di PDVSA na Kòrsou)!!!!
Ami ta bisa ban pèrmití emoshonalidat solamente kaminda esaki ta nesesario i tin un efekto positivo. Ban hala mara (e 6 islanan i Hulanda) i laga prosperidat bria tur kaminda den Reino mes hopi.
Facts of life
Tur “facts of life” ta mustra ku e relashonnan den Reino a proba atraves di sentenáres di aña di tabata, por averahe di progreso konstante. Pues pa nos ta mas kla ku di dia ku e 7 partnernan mester keda ku nanishi pa otro! Te ku awe Reino Hulandes ta un poder ekonómiko grandi na mundu ku un ranking di alrededor di number 15 di mundu!!!
Aworakí tur partner a hinka un pakete di ahuste estatal den otro ku ta enserá ku ta bai yuda Kòrsou for di e perkansa finansiero ku e ta den pa asina drecha e “startpositie” di Kòrsou i di e otro islanan di Antia, kaminda Kòrsou ta bai drenta su statùs nobo ku mas outonomia.
Naturalmente Kòrsou lo mester ke aseptá yudansa tambe! Esei ta entre otro votando pro e pakete ku nos mester bai vota riba dje 15 di Mei awor. Asina nos tur huntu (komo Reino) ta sòru pa keda okupá un lugá digno den mundu. E fórmula di progreso ei a proba di ta traha, ya pa mas ku 370 AÑA. Atrobe te ku dia di awe Reino ta un di e 15 paisnan mas próspero na mundu!! Ban pone e parti ku yama Kòrsou bèk “on track” ku sobrá di Reino. Despues di un relashon di mas ku 370 aña esaki mester ta posibel, basta nos stòp di pulushá ku otro.
Outónomo den Reino
Ban pa un Outónomo den Reino ku sinkronisashon den Reino kaminda esaki ta efektivo. Pues ku tiki bareranan entre e partnernan den Reino i hopi konkordansia den Leinan i Institushonnan di vital importansia (pues eliminá mayoria di reglanan ku ta trese divishon i trahamentu di kouchinan hurídiko den Reino). Esaki lo aselerá tantu e kambio di warda den e sistema polítiko interno, komo entre e partnernan den Reino, pa asina e demokrasia por traha di un sistema balansá bèk. Serka nos tambe na Kòrsou, meskos ku e ta trahando den sobrá di Reino.
Un Reino ku atraves di siglonan a bin di ta proba di ta un di e 15 “powerhouse-nan” di mundu!!!! Hasta un tempu é pais mas poderoso na Mundu!!!


text:
Kralendijk- WEB N.V. a hasi uzo di e presensia di vários parlamentario hulandes riba nos isla, pa duna esakinan un presentashon di e plannan di e kompania di utilidat.
Pa motibu di e demanda kresiente pa koriente, mester ekspandé e kapasidat di produkshon. Pa e motibu aki WEB kier hasi e invershon nesesario pa hasi e manera di generá elektrisidat mas duradero. Mas uzo di energia di bientu i solo lo kondusí na un bahada drástiko di e tarifa di elektrisidat.
E proposishon di WEB ta riba mesun liña ku e deseonan di Tweede Kamer manera esakinan ta stipulá den diferente moshon. E plannan di WEB a keda presentá na Ministerio di asuntunan ekonomiko i klima (EZK), pero esaki ainda no a tuma un desishon tokante e petishon pa supsidio.
Tempu
WEB, den su presentashon pa e parlamentarionan a enfatisá ku tempu ta kabando: si no tuma un desishon pa òktober, lo ta nesesario pa pone generator di diesel adishonal, ku ta nifiká ku WEB lo sigui dependé di petrolio karu i kontaminadó.
Na nòber di Kolegio Ehekutivo, diputado Nina den Heyer tambe tabata presente durante e presentashon. E diputado a enfatisá ku BC ta pará kompletamente tras di e inisiativa di WEB.
WEB i Den Heyer a supliká e parlamentarionan pa pone preshon serka gabinete Rute pa tuma un desishon positivo pa ku e plannan di WEB, pa por realisá un redukshon di tarifa i alabes hasi e proseso di produkshon mas duradero.


text:
Willemstad- Konsulado Merikano ta bai ekspandé, di forma basta drástiko, su konsulado na Kòrsou. E konstrukshon ku ta bai tuma lugá lo nifiká un invershon di un 245 mion dòler.
E proyekto lo empleá masomenos 200 persona durante e periodo di konstrukshon, ku lo ta un meskla di Merikano mes, pero tambe hende lokal.
E edifision aktual, e asina yamá kas Roosevelt, tambe lo forma parti di e kompleho nobo, ku lo ta bastante mas grandi ku esun aktual. Segun konsulado Merikano mes ta bisa, e kompleho lo bira unu hopi moderno, implementando vários método nobo di konstrukshon. Di otro banda, asina Konsulado Merikano ta skibi, lo respetá kultura i e ambiente lokal.


text:
Eksonerashon ABB pa importashon produkto di protekshon personal
Coronavírùs ta pone siudadano i kompanianan dilanti di desafionan grandi. Duana CN ta mira tambe ku hopi ke duna un aporte na kombatimentu di e vírùs. Por ehèmpel dor di hasi donashon di produkto di protekshon personal na institutonan di kuido. E nesesidat di esakinan ta grandi, pasobra tin gran skarsedat di e produktonan aki. P’esei Duana CN ta ofresé e posibilidat pa eksonerá importashon di produkto di protekshon personal, di Algemene BestedingsBelasting (ABB), bou di kondishonnan ora ta importá.
Nos ta hasi lo máksimo posibel pa laga importashon di medionan di protekshon personal kana zetá i lihé. Aspektonan fiskal no mag forma estorbo pa distribushon rápido di produktonan di protekshon personal pa dunadó di ayudo den e tempu pisá aki. P’esei nos a implementá un eksonerashon riba petishon.
Ken ta bini na remarke pa esaki, bou di kua kondishon?
- Produktonan di protekshon personal mester keda importá dor di un di e organisashonnan aki: Instituto gubernamental, unidatnan di yudansa òf institutonan filantrópiko;
- Ta hasi donashon di e artíkulonan i ta uza nan pa víktimanan di e krísis di corona.
Tuma nota: Partidonan di merkado ku ke bende produktonan di protekshon personal, no ta haña eksonerashon.
Organisashonnan ta importá e artíkulonan pa donashon riba nan mes nòmber
Empresarionan por hasi donashon di produkto di protekshon personal na e instansianan menshoná anteriormente. E organisashonnan aki ta importá e artíkulonan riba nan mes nòmber. Nan no mester paga ABB.
Empeño máksimo pa ménos retraso posibel
Duana CN ta empeñá su mes máksimalmente pa ménos retraso posibel na frontera ora ta importá produktonan di protekshon personal. Dor di un bon diseño di e proseso, e areglo fiskal aki apénas ta sòru pa retraso. Asin’ei e produktonan di protekshon personal ta yega rápido na nan destinashon.
Pa kua periodo e eksonerashon spesial aki ta aplikabel?
Di inmediato, pa un periodo di tres luna.
Pregunta?
Pa pregunta por manda un meil na douane@belastingdienst-cn.nl


text:
Emmastraat – Diasabra mainta polis a bay Club di Aruba Juniors, pa un caso di kiebro y ladronicia.
Na e sitio nan ta topa cu e persona encarga y ta mustranan unda e ladronnan a drenta.
Nan a kibra candal di e porta di hero pa asina subi ariba e veld, di eynan nan a sigui pa e basketball veld caminda tambe candal a wordo kibra.
Manera esey a wordo kibra nan a logra drenta e club.
Paden nan ranca e flatscreen tv cu tawata pega na muraya, a bay cu coca colanan di 20oz y tambe tur cerbes, tambe nan a drenta den oficina pasa man pa e caha di placa.
Esey no ta tur. Nan a drenta tambe den kamber di e persona cu encarga pa cuida e luga y bay cu un otro flatscreen tv, dos tablet di mucha, joyas di dama y un tas cu placa aden.
Probablemente nan a usa un pick up pa carga tur cos.


text:
ORANJESTAD— Dialuna 20 di juni atardi, durante e conferencia di prensa en conhunto cu Premiernan di Aruba, Corsou y Sint Maarten y Secretario di Estado Alexandra van Huffelen, prensa di Aruba a dirigi varios pregunta tocante e posibilidad pa Aruba haya un aanwijzing pasobra no ta cumpli cu recomendacionnan di CAFT.
Secretario di Estado, contestando e preguntanan aki, a indica cu esaki no ta e caso y cu no ta papiando di un aanwijzing. Secretario di Estado a indica cu simplemente tanto CAFT y Gobierno di Aruba ta canando e proceduranan cu tin hancra den ley. Van Huffelen a menciona cu e ta sigur cu den dialogo Gobierno di Aruba y CAFT por sali afo di esaki.


text:
Gradicimento y Invitacion
Di curason nos kier gradici tur esnan cu a convivi cu nos na ora di condolencia, despedida y entiero di nos estimada:
MARIA ELISA KOCK-FRANS
“IYA”
Na Reverendo Diacono Michael Nicolaas pa e emocionante ceremonia di despedida. Na Mario Middendorp pa e bunita canto den misa.
Un danki special na Sr Anthony Latham, sra Zulaika Hodge y sr Wilfred Martijn di Aurora Funeral Home pa e bon trato ricibi. Na tur cu a manda mensahenan riba face book I whatsapp, e numeroso yamadanan ricibi, pa e donacion pa Asistencia Social Dakota, esnan cu a manda flor y krans, na habitantenan di su bario campeon stima Dakota, na Frank Williams pa e bunita Haiku na memoria di nos mama stima masha masha danki.
Danki na su dokter di cas dr Yvette Thuis y su assistent y personal di ambulance dienst pa semper tabata tey den ora di necesidad pa nos mama.
Nos kier invita pa dos Santo Sacrificio di Misa pa descanso di alma di nos mama stima na Misa Birgen di Fatima Dakota:
Diabierna 24 juni pa 7’or anochi
Diasabra 2 juli pa 7’or anochi
Boso presencia ta altamente aprecia.
Den nomber di su yiunan y nan famia.


text:
Diamars Prome Minister Wever-Croes a haci un bishita na Scol Cacique Macuarima pa mira e avansenan den e proyecto di innovacion cu a cuminsa e aña aki. Durante su bishita Premier Wever-Croes a nota e entusiasmo y satisfaccionvden tanto di docentenan como e alumnonan pa cu e cambionan haci na nan scol riba e tereno di innovacion. Scol Basico Cacique Macuarima cu ta e prome scol na Aruba cu a cuminsa cu e eLearning Pilot Project.
Na luna di april e aña aki, den colaboracion cu Minister di Enseñansa, Armando Lampe, Gabinete Wever-Croes a lansa un proyecto piloto innovativo den educacion primario pa stimula e 21Century Skills for di un edad hoben caba. Scol Basico Cacique Macuarima a wordo scogi pa asina desaroya un programa di innovacion den un manera nobo y unico.
Na augustus 2019 a cuminsa cu “touch screen” cual a cay na agrado di e docentenan pero especialmente di e alumnonan cu awor por wak videonan en conexion cu nan lesnan y tin e oportunidad di skirbi riba e “touch screen”. Tambe e scol a introduci e “Hour of Code” na unda tur alumno ta siña coding, con pa traha weganan di computer nan mes haciendo uzo di varios habilidad necesario.
Prome Minister Wever-Croes ta sumamente enthusiasma pa wak con contento e cambionan aki a haci e alumnonan di Scol Cacique Macuarima y con exitoso e proyecto piloto aki a resulta ya cu ta basa riba e resultado aki lo evalua si lo continua cu e proyecto aki.
Prome Minister Wever-Croes a gradici e ekipo di maestro di Scol Cacique Macaurima pa e cooperacion duna na e proyecto piloto eLearning, na Meneer Edgard Vrolijk pa ta e motor tras di esaki y na Varelie Croes cu ta e Chief Innovation Officer y su ekipo y tur cu a contribui pa haci e proyecto aki uno exitoso.
Prome Minister Evelyn Wever-Croes, den nomber di Gobierno a decreta aña 2020 como aña di Innovacion y Enseñansa. eLearning ta un paso concreto den innovacion y educacion pa modernisa, fortalece y capacita nos como pais pa e retonan actual y di futuro.


text:
ORANJESTAD – November 23, 2020
Si bo ta den e grupo di 8-12 aña, nos lo considera bo como un mucha. Como mucha bo tambe ta HOPI importante pa yuda combati Covid-19 na Aruba.
Abo como mucha ta forma parti precioso di e futuro di nos pais. Pesey ta hopi importante pa bo cuida awo y semper.
Actualmente, tin na mundo henter y tambe na Aruba, un virus cu ta plama masha lihe entre esnan cu no ta cuida, su nomber ta Covid-19 of Coronavirus; pero bo no mester tin miedo, tin diferente manera cu abo por cuida y si bo cuida bo mes, tur cos lo ta ok. Tambe tin un bon noticia y ta cu pronto lo tin un vacuna.
Aunke e virus ta pasa di un hende pa otro hopi facil, bo por evita pa bo pega cu ne y bo por proteha bo mes, si bo cumpli cu e puntonan aki:
➡Laba man frecuentemente
➡Tosa/nister den bo elleboog
➡Purba no mishi cu bo cara
➡No bay mucho cerca di otro hende
➡Evita luga cu hopi hende
➡Uza ‘hand sanitizer’
Nos sa cu nos muchanan ta hopi balente y sabi, y cu nan lo sa di obedece tur regla na cas y na scol.
Nos muchanan mester keda positivo y pensa cu cuidando nan mes, nan ta yuda cuida otro; y asina, pronto e situacion aki lo pasa y hunto nos lo por biba trankil y saludabel atrobe.
Aruba ta un pais bendiciona, patriotico y balente, nos tur mester ta cla pa defend’e y e positivismo mantene.
Pa nos sigui bringa e Covid-19, mester sigui tur regla y recomendacion stipula. Nos tur mester ta determina pa tur reto enfrenta. Ban sigui cuida!


text:
Parlamentario Curtley Obispo: Ehekushon di presupuesto 2019 Pais Kòrsou – Rapòrt di Maneho Finansiero Mei 2019 pa loke ta trata Dividenduitkeringen i Bureau Telecommunicatie & Post.
Minister di Finansa
Señor Kenneth Gijsbertha
Pietermaai #17/Pietermaai 4-4A
Djaweps, 15 ougùstùs 2019
Tópiko: Ehekushon di presupuesto 2019 Pais Kòrsou – Rapòrt di Maneho Finansiero Mei 2019 pa loke ta trata Dividenduitkeringen i Bureau Telecommunicatie & Post.
Apresiabel señor Minister Kenneth Gijsbertha,
Pa ami komo parlamentario ta masha importante den kuadro di mi trabou di kontrol parlamentario/ehekushon di Presupuesto 2019 di Pais Kòrsou, pa sa ku si tin riesgonan òf ta antisipá riesgonan pa ku 100% realisashon i kobransa di entradanan ku ta solamente presupuestá den e luna di December 2019. A base di e Rapòrt di Maneho Finansiero di Mei 2019, mi ta aserka Minister di Finansa ku e siguiente preguntanan, hasiendo uso di mi derecho komo parlamentario pa hasi pregunta konforme artíkulo 96 di Reglamentu di Orden di Parlamento di Kòrsou:
- Entrada di Dividenduitkeringen
Presupuesto pa aña 2019 tin un montante total di 35.6 mion florin di kompanianan anónimo di Pais Kòrsou, kual mester ta kobra den desèmber 2019. Pregunta: Minister di Finansa ta antisipá ku lo bai tin riesgo(nan) pa kobra e montante total di 35.8 mion florin? Si òf no. Dikon si òf no?
- Entrada di Bureau Telecommunicatie & Post.
Presupuesto pa aña 2019 tin un montante total di 15.3 mion florin di Bureau Telecommunicatie & Post, kual mester ta kobra den desèmber 2019. Pregunta: Minister di Finansa ta antisipá ku lo bai tin riesgo(nan) pa kobra e montante total di 15.3 mion florin? Si òf no. Dikon si òf no?
Atentamente,
Curtley Obispo
Parlamentario pa Kòrsou
PAR


text:
daniel jacobs
-
Barranquilla2018
Daniel ta conta di e Weganan di Barranquilla
E hoben Daniel Jacobs ta conta nos mas riba su experiencia aki na Weganan Centroamericano y del Caribe Barranquilla 2018.Read More »
-
Barranquilla2018
Natacion a sigi diamars mainta
Natacion a continua diamars mainta cu nos atleta nan Mikel, Daniel, Patrick y Jordy a mira accion. Mikel cu Daniel…Read More »
-
Barranquilla2018
Cuatro atleta a mira accion
Competencia di natacion a continua awe mainta den e Compleho Acuatico Eduardo Movilla. Cuatro atleta a mira accion awe, Daniel…Read More »
-
Barranquilla2018
Competencianan a start na Barranquilla
Awe nos atletanan di natacion, Daniel Jacobs, Mikel Schreuders y Anahi Schreuders a mira accion den nan categoria. Daniel Jacobs…Read More »


text:
E actornan, Daniela Alvarado y José Manuel Suárez, a ricibi nan bendicion nupcial na Iglesia San Juan Bosco na Caracas, diasabra 18 di september. E ceremonia eclesiastico a tuma luga cuater luna despues di nan union civil. E siguidonan riba e rednan social di e pareha y e invitadonan por a disfruta di un di e bruidnan mas comenta. E novia a luci encantador den su trahe espectacular diseña pa Hugo Espina.
E diseñador a post riba su Instagram un video y el a skirbi cu mescos den e temponan di oro di television venezolano, 18 di september a tuma luga un di e bodanan mas spera di 2021. “Nos Danielita Alvarado, yiu di e realesa di e mundo artistico na Venezuela: E tan keri Daniel Alvarado y Carmen Julia Alvarez, protagonista di incontabel historia cu ta permanece den nos curasonnan… e mucha cu nos a wak crece dilanti camera ta uni den Sagrado matrimonio cu e tambe actor destaca, productor y escritor venezolano Jose Manuel Suarez”.
E website VidaModerna a publica 10 dato curioso di e matrimonio di Daniela Alvarado y José Manuel Suárez, unda nan a resalta den e titular cu nan a tuma nota for di ausencia di su ruman homber te su luna de miel.
1- Daniela Alvarado mes a bisa cu e ta desea di celebra su boda na Plaza Francia di Altamira pa tanto e invitadonan como su siguidonan fiel por presencia su casamento. Sinembargo, Iglesia Catolico no a permiti esaki y e ceremonia finalmente a tuma luga na iglesia San Juan Bosco di Altamira.
2- Hugo Espina, diseñador di e shimis di Daniela, mester a termina di cose e trahe na man door di e fayonan di electricidad, poco ora prome cu e ceremonia.
3- Mauricio, e yiu di Patricia Schwarzgruber, un di nan miho amiganan, a hiba e actriz te na altar.
4- E madrinanan tabata e actriznan venezolano, Patricia Schwarzgruber y Bebsabe Duque.
5- E ausente grandi na e bruid ta e ruman, Carlos Daniel Alvarado, aunke no sa dicon, pero riba e rednan social ta specula cu tin un conflicto entre nan.
6- E wedding planner, Natasha Hernández, tabatin solamente un luna y mey pa organisa e ceremonia y fiesta den un tempo record.
7- E actriz a pone hopi duidelijk riba su carchi invitacion, cu ta solamente e personanan invita por asisti y e no kier ‘arroceros’. Tambe el a menciona e dress code mester ta trahe di gala of ‘etiqueta’. “Recuerda que las lentejuelas, brillantes y canutillos también tienen niveles. Ni muy muy, ni tan tan”, ta skirbi den e invitacion.
8- Como regalo di bruid, tanto Daniela Alvarado como José Manuel Suárez a pidi placa y no precisamente bolivar. “Bitcoins, morocotas, cash o zelle”.
9- E invitadonan na e boda mester a menciona riba nan rednan social, e proveedornan di e ceremonia pa duna nan trabou un push y apoya nan
10- E pareha recien casa no lo tin luna de miel pa e momentonan aki door di nan compromisonan profesional. E biahe ta planea pa fin di aña.
E matrimonio di Daniela y José Manuel tabata yena di momento special. E pareha nan amigonan, famia y e figuranan di e mundo di espectaculo tabata contento di por a acompaña e actornan aki, cu ta hopi stima na Venezuela.


text:
Den e carta cu managernan di EPI a manda cu e accion ta pa placa si no ta organogram, pa cual aki Whitney Kock a Splica e punto di bista di DPS.
E managernan ta bisa cu no ta bay pa placa, sino ta algo otro. Manera ya menciona, cu nan ta papia riba organogram. Den e mesun rosea nan ta menciona cu ta algo cu tin 10 aña andando. 10 aña pasa no tabata tin problema cu organogram. Nan ta menciona den e carta tambe cu nan ta protesta contra e trato di e director general. E director general no ta eynan mas. No necesariamente pa e tema aki, segun Kock, pero diferente topico cu tabata al caso. E hecho ta keda cu e director aki no tey. Di e tres motibonan cu nan a pone, dos di nan a caba di desbarata, tres ta e cuestion di placa. Den nan carta a reconoce e diferencia entre nan y nan ondergeschikte. A trece na nan atencion, cu ta costa pais Aruba 100 mil florin y nan a cuminsa haya e luna aki nan toelage riba nan salario. Nan ta bisa cu nan ta traha extra pasobra tin unit manager menos. Cu nan tin cu tuma nan trabao over. Si nan tuma nan trabao over, esey ta nifica cu e dos personanan ey lo mester traha 12 ora pa dia. Si nan a traha y nan a traha, cual Kock ta ratifica cu e personanan aki a haci esfuersonan sobrehumano y a continua tur e temponan aki, nan ta haci parti di e trabao, pero nan ta haci’e riba nan mesun nivel den oranan di trabao y si nan a pasa nan ora di trabao mes, nan a wordo compensa cu timeback. Nan a haya, den backpay en total tur a haya 100 mil florin. Loke nan ta critica riba e director, no tey mas. Kock lo pidi nan siguramente pa reanuda trabao aparte cu e autoridad den forma di minister, a zegnan toe, cu lo pone disponibel riba cada unidad 32 ora disponibel pa un docente of diferente docente cu taakuren, pa tuma diferente trabao over. E claim cu tin di trabao, a wordo treci na bo e solucion. Nan no kier tampoco, segun Kock. E tin e impresion cu ta nan way of ta highway, cual ta hopi jammer, segun Kock.


text:
Agan of Heru ta un instrumento musikal ku tabata wordu usa antes na Kòrsou i Boneiru pa kompaña e instrumentonan tambu ku kachu durante fiestanan di kosecha.
E instrumento tabata traha di un djente di plu kibrá i su forma tabata brutu i e tabata pisa. Pa toka e agan e tokadó tabata tene e agan na e punta, di moda ku e parti rondo tabata keda drumi riba su brasa. E habri den su largura tabata keda ariba. Pa protehé su kueru di brasa e tokadó tabata bisti na su pols ku banchi traha di plachi heru, yama barba, riba kua e agan tabata sosega durante tokamentu. Ku un pida bara di heru yama manga, e tabata dale parti rondo dje agan ritmikamente. E agan ta wordu toka tambe ku dos pida heru (agan di tres pida) óf klabu grandi.
Banda di okashon nan manera seu i simadan e agan tabata wordu toka durante kargamentu di piedra pa duna e kargadónan mas animashon pa por hasi e trabou pisa. Segun desaroyo di tempu e agan a bin wordu reemplasa pa chapi, komo esei ta muchu mas fasil pa maneha.


text:
Centro di Bario
Centro di bario ta funda door di gobierno cu e meta pa promove e sentido di comunidad den bario. Pa logra esaki, ta organisa diferente actividad.
Habitantenan di bario por acudi na e centro di bario pa entre otro:
- Acogida ("opvang") y guia despues di scol;
- Actividadnan pa hende di edad avansa;
- Celebracion di dianan nacional hunto;
- Informacion y charlanan riba diferente topico.
Multifunctionele accommodaties (MFA's) /Oficina di Gobierno
Pa mehora e servicio den diferente districto di Aruba, tin oficinanan di gobierno den e MFA's..
Den MFAnan na Noord, Paraderra, Savaneta y Santa Cruz ta ubica e Hulpbestuurkantoren, un sucursal di AZV, Departamento di Impuesto, un huki pa lesa buki di biblioteca. y un cafetería.
Departamento di Impuesto tambe ta brinda e siguiente servicionan den MFA Savaneta:
- Pago di impuesto
- Pago di permiso di DIMAS
- Registracion di auto y brommer
E orario ta di 08:00 ‘or di mainta te cu 15:00 ‘or . No ta cera merdia
E MFA Savaneta ta destina pa trece e servicionan di gobierno mas cerca di e pueblo di Savaneta. E lo ta habri tambe den oranan di anochi, sirbiendo como e luga unda e diferente organisacionnan di bario manera: gruponan di iglesia, gruponan social y gruponan educativo por reuni.
Na e oficinanan aki bo por bay haci cierto pagonan na Gobierno of companianan di Gobierno.
Na e oficinanan por bay pa haci pago di:
- cuenta di awa di W.E.B. Aruba N.V.;
- cuenta di electricidad di Elmar N.V.;
- cuenta di telefon y cable di Setar N.V.;
- pago di huur di F.C.C.A.;
- hipoteca di F.C.C.A.;
- belasting, prima A.O.V., A.Z.V.


text:
- Manera ta konosí tin sigur un ekipo di e Liga di Beisbòl Profeshonal Mehikano ku ta interesá den Andruw Jones. Segun informashonnan, e ekipo di Leones de Yucatán na Mehiko ta interesá den e servisionan di e pelotero yu di Kòrsou. Den e reunionnan di presidentenan di ekiponan di e Liga di Beisbòl Mehikano, e presidente di e ekipo Erick Arellano Hernández a pidi derechi pa negosiá ku Andruw Jones. Andruw den pasado a bisa ku e ta interesá di regresá Liga Grandi pues no ta konosí ainda si e ta interesá den Beisbòl Profeshonal Mehikano. E pelotero mester biaha e siman aki pa Hapon kaminda lo e uni huntu ku e selekshon di Tur-Strea oropeo ku lo hunga dos partido di ekshibishon kontra e selekshon di Hapon.
- E ekipo di Texas Rangers a anunsiá ku nan a yega na un akuerdo di un aña ku 16 pelotero . Entre e 16 nan ta figura Jurickson Profar ku lo pasa e temporada 2015 riba lista di hungadó inkapasitá. Jurickson a keda opera siman pasa na su skouder pa drecha un sker ku e pelotero tabata tin den su múskulonan di skouder.
- E ekipo di Atlanta Braves a duna di konosé ku outfielder, Melvin Upton Jr. (mihó konosí komo B.J. Upton) lo pèrdè Spring Training i posiblemente e komienso di temporada regular. Esaki pa motibu di un leshon na pia di e pelotero. Upton siman pasa a anunsiá ku e no ke wòrdu yama mas na su beinam B.J. pero ke pa yam’e na su nòmber mes ku ta Melvin.


text:
Aruba
Museo Cas Tan Tin lo tene su Feria di Rey 2022
Diaranson 27 di april 2022, Museo Cas Tan Tin na Pos Abao 19 ta tene e feria crioyo dedica na Dia di Rey 2022. E ta un dia di famia for di 12:00 pm te cu 9:00 pm. Tin wega pa mucha, varios tent di cuminda tipico, hopi musica, baile y benta di mata, buki, boca dushi, souvenir, face painting, juice di tamarijn y e splicacion di e bida y custumbernan den Cas Tan Tin.
Den e 20 tentnan lo tin cuminda tipico manera cabrito-, galiña-, papaya stoba cu pan bati, sopi carni y galiña. Tambe boca dushi bolo, cuki, tert y e famoso frio den 4 sabor. Algun wega pa mucha cu tin ta competencia di auto matchbox, grabbelton, sjoelbak, tira bleki y mas.
Musica ta den man di Robert Maduro y banda AZUCAR, Caha di orgel “El Diamante”, John Paul Rapista, Reno Steba y banda, Gucci Dancers. Fundacion Mi Cutisa, conoci pa su eventonan dushi y unico, ta invita Aruba pa celebra Dia di Rey 2022 cerca nan.


text:
Dialuna dia 20 di mei, conhuntamente cu colega Minister Glenbert Croes, Minister Dangui Oduber a bishita e Job Fair di Aruba’s Food & Beverage Association. E sector aki ta hopi importante pa nos turismo. E fair tabata un exito rotundo caminda cu tabatin diferente organisacion presente cu mas di 50 vacatura habri den sector di Hospitalidad y Turismo.
Minister Oduber a menciona e echo cu e di dos caminda cu e turistanan ta gasta mas placa despues di hotel ta den food & beverage. E ta un industria hopi importante den e sector turistico cu e ultimo tempo tin su retonan cu ne pa e cantidad di vacatura cu tin pa yena, asina e mandatario ta expresa.
Minister Oduber ta pone enfasis riba e echo cu tin hopi oportunidad pa trabou pa tur hende, hopi ta esunnan cu a acudi pa aplica pa un trabou. Danki na nos clase trahado nos ta logra nos meta di bay dilanti y recupera nos turismo.
Minister ta indica cu e ta satisfecho pa wak asina hopi hoben presente na e job fair aki, buscando oportunidad pa sigui bay dilanti y hiba Aruba dilanti. Un danki special na Aruba Food & Beverage Association pa tuma e iniciativa aki y semper nan lo tin nos apoyo y hopi orguyoso di DPL cu tambe tabata presente.
Minister Oduber a subraya riba e echo cu Aruba ta e di dos pais na mundo cu a recupera mas lihe for di e pandemia. Ya caba Aruba a yega y asta surpasa e nivelnan di turismo di aña 2019 cu tabata un aña record den turismo na Aruba. E mandatario ta mira e perspectiva pa nos turismo hopi positivo y pa e motibonan aki ta organisa un Job Fair, door cu tin un demanda hopi halto pa cu personal.
Segun e mandatario encarga cu turismo, esaki ta yena su persona cu un satisfaccion enorme mirando cu su tarea como gobernante ta pa percura pa turismo crece, percura pa stimula e economia di Aruba. Pa asina crea e cuponan di trabou necesario pa e pueblo di Aruba. E echo cu a organisa un Job Fair ta pasobra e cuponan di trabou ta disponibel, ta cuestion di pasa e proceso di solicitud pa asina wak ken ta bin na remarke pa haya un trabou.
Minister Dangui Oduber ta sumamente positivo pa e ultimo desaroyonan cu tin pa cu Aruba su turismo den e lunanan nos dilanti.


text:
E oceanonan di mundo- nan temperatura, quimica, coriente y bida den nan- ta move sistema cu ta haci Tera habitabel pa humanidad. Awacero, awa potabel, clima, tempo, costanan, gran parti di nos cuminda y incluso e oxigeno cu nos ta respira ta bin di oceanonan den ultimo instancia y tur ta ser regula pa nan. Historicamente oceanonan y laman tawata e canalnan vital pa transporte y comercio.
Utilisacion prudente di e recurso aki ta clave pa un futuro sostenibel. Sinembargo, e actualidad ta cu tin un deterioro continuo di nos awanan costero, debi na contaminacion y acidificacion, locual tin un efecto adverso riba e funcionamento di ecosistema y biodiversidad y tambe afectando negativamente pesca artesanal.
E areanan marino proteha mester ser administra di un manera debido cu suficiente recurso disponibel y regulacion pa reduci sobrepesca, contaminacion marino y acidificacion di oceanonan.
Pa tur e razonan aki Asamblea General di Naciones Uni a dicidi cu entrante 2009, Naciones Uni lo celebra 8 juni como Dia Mundial di Oceanonan, mediante Resolucion 63/111, di 5 december 2008.
Tema pa 2022: Revitalisacion-Accion Colectivo pa Oceanonan
Oceanon ta cubri mas di 70% di e superficie di nos planeta. Nan ta nos fuente di bida dunando sustento na humanidad y tur otro organismo riba Tera y ta produci 50% di e oxigeno y ta hogar pa mayor parti di e biodiversidad mundial y fuente principal di proteina pa mas di un biyon hende.
Ademas nan ta resulta di ta clave pa nos economianan, ya cu ta estima cu mas di 40 miyon hende lo ta emplea na 2030 den industrianan basa riba oceanonan.
Sinembargo, a pesar di tur nan benificionan, e oceanonan mester mas cu nunca di nos apoyo.
Nos mester traha hunto pa crea un equilibrio nobo den cual nos no ta caba cu loke nan ta ofrece, pero restaura nan vitalidad y percura cu nan haña un bida nobo.
“Revitalisacion: accion colectivo pa e oceanonan” ta e tema pa Dia Mundial di Oceanonan 2022, un aña marca pa e inicio di Decada di Naciones Uni di Ciencia Oceanico pa Desaroyo Sostenibel y e celebracion di e Conferencia di Naciones Uni riba Oceanonan, dos aña despues di a ser cancela pa motibo di e pandemia, cual conferencia lo ser teni di 27 juni te cu 2 di juli 2022, co-patronisa pa e Gobiernonan di Kenia y Portugal y ta aspira pa yega na solucionan inovador basa riba ciencia pa cuminsa un capitula nobo den e accion global pa nos oceanonan.
Mensahe di Antonio Guterres, Secretario-General di Naciones Uni
Luna pasa, Organisacion Mundial Meteorologico a revela cu cuater indicador climatico a kibra record na 2021: subida di nivel di laman, temperatura di laman, acidificacion di oceanonan y concentracion di gasnan invernadro den atmosfera. Ta claro y bisto cu e tripel crisis di cambio climatico, perdida di biodiversidad y contamicacion ta menaza salud di nos oceanonan, di cual nos ta depende den ultimo instancia.
Oceanonan ta produci mas di 50% di oxigeno y ta principal fuente di alimento pa mas di un biyon hende y industrianan oceanico ta emplea un 40 miyon persona. Sinembargo actividad humano ta minando recurso y biodiversidad di oceanonan. Mas di un tercer parti di populacion di pisca rond mundo ta ser explota den un forma biologicamente insostenibel. Un parti grandi di nos coralnan a ser destrui y polucion di plastic a yega na area y isla mas remoto di Tera y e fosanan mas profundo di oceanonan. Zonanan costero morto pa motibo di contaminacion for di tera ta extendiendo rapidamente.
Ora a yega pa tuma consenshi di e hecho, cu si nos kier alcansa e Obhetivonan di Desaroyo Sostenibel (SDGs) y e metanan di e Acuerdo di Paris pa cambio climatico, ta urgente cu nos mas pronto posibel cuminza accion colectivo pa revitalisa e oceanonan. Ta implica cu mester haña un equilibrio nobo den nos relacion cu e medio marino.
Ta nifica traha hunto, no contra naturaleza, crea alianza inclusivo y diverso entre regionan, sector y comunidadnan pa colabora di forma creativo den e busqueda pa solucionan oceanico.
E impulso ta creciendo. Luna di november 2021 e conferencia di cambio climatico na Glasgow, a reconoce e papel di ecosistema marino den e intento pa logra alcansa e obhetivonan climatico mundial. Na maart 2022 paisnan a acorda pa colabora pa crea un tratado nobo pa elimina polucion causa pa plastic, un menaza directo pa bida marino. Na final di e luna aki, e Conferencia di Naciones Uni riba Oceanonan, teni na Lisboa, lo concentra riba ampliacion di medida basa riba ciencia y inovacion pa logra e Obhetivo pa Desaroyo Sostenibel 14, Bida den Laman. Y lo continua debate riba un acuerdo nobo pa conservacion y uso sostenibel di e biodiversidad biologico marino den zonanan situa pafor di hurisdiccion nacional di paisnan. Garantiza oceanonan sano y productivo ta nos responsabilidad colectivo, cu nos por logra solamente trahando den union estrecho. Riba e Dia Mundial di Oceanonan mi ta urgi pa tur persona y instancia interesa y concerni den e salud oceanico uni pa revitalisa nos laman y oceanonan.
SITUACION NA ARUBA
Aruba su laman falta di ley pa regula contaminacion y proteccion di biodiversida y recurso den un forma adecuado. Esaki pasobra falta pa ratifica y implementa tratado y causa pa leynan actual deficiente:
- No tin Landsverordening Milieubeheer
- No tin un Landsverordening Maritiem Beheer pa fiha, regla, proteha y monitorea nos zona exclusivo economico riba laman y rikeza mineral den fondo den e area aki.
27 mei 1999 Reino Holandes a ratifica y implementa e Exclusive Economic Zone di Reino Holandes mediante e Rijkswet instelling exclusieve economische zone en cumplimento di exigencia di United Nations Convention on the Law of the Sea pa tal.Tur otro isla den Caribe Holandes, incluyendo St.Maarten y Curacao a institui nan zona exclusivo economico y tin un Ley di Maneho Maritimo. Aruba no tin nada regla.
- Convenio pa Diversidad Biologico falta protocol pa implementa
- Basel Convention on the Control of Transboundary Movements of Hazardous Wastes and their Disposal NO ta implementa
- Convention for the Protection of the Marine Environment of the Wider Caribbean (Cartagena Convention) ainda falta pa implementa e importante LBS Protocol, Land-based Sources Protocol, cual ta regula polucion likido y solido cu ta yega laman di actividad riba tera.
- Parke Marino Aruba no ta cubri e costa completo y e awanan teritorial. Tiramento di pisca cu speargun den forma controla, ta constitui desvia den forma di uitzondering di articulo 9 di e Ordenanza Nacional pa Proteccion di Naturaleza. E ordenanza nacional aki ta implementa Tratado pa proteccion y desaroyo di e medio ambiente marino di e area regional di Caribe (Tratado di Cartagena) y su Protocol concerniendo Areanan Proteha Especial y Bida Salvaje (SPAW protocol). Mediante revocacion di e prohibicion di tiramento di dicho ordenanza nacional y introduciendo controlled spearfishing a switch off e SPAW protocol y ta mustra menosprecio di tratado internacional y compromiso haci na nivel di Reino Holandes cu e otro cinco isla di Caribe Holandes y Holanda mes.


text:
The content originally appeared on: Diario
Clifford Rosa, Presidente a splica:
ORANJESTAD (AAN) – Clifford Rosa, Presidente di Fundacion Rancho, a yama un conferencia di prensa, Diamars di e siman aki, den cual el a anuncia e celebracion di 12 aña di existencia di e Fundacion, cu ta tuma lugar awe dia 20 di April 2022.
El a splica cu ta un custumber caba cu cada 20 di April nan ta trece e tema nobo pa e siguiente aña, loke ta nifica e proximo periodo di trabao cu e fundacion lo ta eherciendo.
Asina Clifford Rosa a splica y a señala cu nan ta hopi contento cu e biaha aki tin diferente tema cu nan ta bay atende cune.
Un di e temanan aki ta duna danki na tur e sostenedornan, boluntarionan, medionan di prensa cu ta hiba e informacion pa comunidad, y tambe danki na comunidad cu ta duna e Fundacion palabra di apoyo pa e bon trabao cu Fundacion Rancho ta eherciendo.
Clifford Rosa a subraya cu sigur den e espacio cu nan ta ocupando aworaki, y desde algun luna caba, na Visstraat.
Rosa a expresa cu e ta orguyoso cu e fundacion ta cumpliendo 12 aña concientizando y educando e comunidad di Aruba, pero hayando tambe e educacion cu mester den e region aki.
“Pesey nos ta trece dilanti un biaha mas, e punto hopi importante cu tin di haber cu e intercambio cultural y comercial entre Aruba y La Guajira. Pakico mi ta bisa esey? Pasobra nos tin añanan bisando e importancia di tin bon comunicacion, bon relacion, bon logistica den nos region, pa asina nos por papia di seguridad di alimento. Eigenlijk, nos tin añanan pidiendo e atencion, y aworaki mi ta kere ta bolbe crea e ‘momentum’ pa nos bay traha riba esaki, mirando cu nos ta bay tin bishita di personahenan di La Guajira y algun artista cu ta bay bin, pa asina duna un presentacion awe nochi pa asina nos duna e contexto un biaha mas, di e importancia di e intercambio cultural y comercial entre Aruba y La Guajira”, Clifford Rosa a señala.
El a agrega cu e proximo aña Fundacion Rancho ta bay intensifica e concientizacion tocante e di 200 aña di Oranjestad, y esey tambe lo tin di haber cu locual por a pensa den e pandemia aki, y esaki ta wordo tuma hopi mas na serio y tambe pesey lo duna un presentacion den e contexto di awe nochi riba e importancia di e “Kooplieden Kwartier” cu ta un area hopi importante pa e area di Oranjestad.
“Y den esey nos ta bay educa e comerciantenan cu tin den e area di Oranjestad y Wilhelminastraat, pa asina nan ta mas conciente di locual ta e parti historico, y asina ey inversionnan por wordo haci un tiki miho. Nos ta desea tambe pa mira mas inversion den Oranjestad, mirando cu nos ta papiando hopi di ban proteha nos herencia, pero ban proteha eigenlijk Oranjestad, e Capital di Aruba”, Clifford Rosa a menciona.


text:
E instancianan aki ta mantene un file di pashent cu problema psikiatrico y por lo general ta traha cita cu pashent y nan famia, tocante kico pa haci den caso di crisis. Pa mas informacion por consulta e website di Fundacion Respaldo.
Tur ciudadano cu ta confronta problema psikiatrico pa prome biaha por acudi cerca nan propio dokter di cas. Dokter di cas por determina ki ruta mester sigui pa haya ayudo psikiatrico adecua. Si no ta sigur si ta trata di un problema psikiatrico, por tuma contacto cu Departamento di Asunto Social of diferente psicologo particular.
Den caso di necesidad psikico por acudi na sala di emergencia di Hospital (Spoedeisende Hulp) Dr. Horacio Oduber of tuma contacto cu servicio di ambulance via number di alarma 9-1-1. Den caso di menasa di peligro (por ehempel conducta agresivo of intento pa comete suicidio) semper ta recomendabel pa pidi ayudo di polis via number di alarma 100.
Ayudo psikiatrico
Na Aruba tin dos instancia cu ta encarga cu asistencia psikiatrico:
- Fundacion Salud Mental Aruba “Respaldo”, seccion PAAZ y policlinica , psikiatria di mucha y di hubentud;
- Servicio Social Psikiatrico.
E instancianan aki ta mantene un file di pashent cu problema psikiatrico y por lo general ta traha cita cu pashent y nan famia, tocante kico pa haci den caso di crisis. Pa mas informacion por consulta e website di Fundacion Respaldo.


text:
Famia di e Hoben cu a fayece ta pidi pa esun responsabel entrega su mes, cu e ta convenci cu su yui no a mata su curpa. E mama ta pidi pa e papel di autopsia pa asina por tin mas informacion di su yui. Cu lagrima na wowo e mama ta gradici Minister Rocco Tjon pa permiti Wela di e hoben bin Aruba y despedi di dje, tambe el a gradici tur esnan envolvi den e caso di su yui.
Mama di Luisangel (RIP) ta sigui menciona cu e ta convenci cu su yui no a comete e acto aki. Y emocionalmente ta pidi e persona responsabel bin dilanti y papia loke a pasa, conta polis si e tawata un accidente pero bin dilanti.
E Hoben tawata un DJ na e Club YOLO y e mama ta menciona cu su yui no ta anda den caya cu hende straño y no ta den baina nan sospechoso paso e mama mes ta bay busca su yui tur anochi. E Accidente a pasa despues cu e hoben a caba di traha. E mama di Luisangel ta desmenti completamente tur informacionnan cu ta papiando rond. E ta lamenta cu Paseo Herencia no tin un camara.
E tata di Luisangel a expresa e por warda cuanto tempo cu ta pa dera su yui pero ta exihi un contesta mas liher cu ta posibel di Autoridadnan. E tin confiansa den e autoridad di Aruba.
Y finalisando Graciendo e Hefe di recherche.
E ruman muher a expresa pa pueblo di Aruba si un persona por a wak algo please yama via e tipline di Polis y duna informacion.


text:
E siman cu a pasa Scol Preparatorio Aurora a tene su competencia di Reina, Princesita y Prins & Pancho di carnaval 2020. E competencia tawata den Centro di Bario Playa Pabao y e MC Addonsito Croes. Un bunita show e reina saliente Xamarah Anthonij a duna pa tur presente. El a gradici juffrouw Jessica Anthonij pa su sostén durante su reinado. E anochi tawata tin presentación di Javinah Besselink y Jordan Koolman. E cuerpo di hurado tawata Milly Ras, Jayleen Croes, Emilenne Boekhoudt y Tanisha Henriquez.
E resultado tawata:
Princesita 2020: Ezabella Fingal
Reina 2020: Reigilianne Jansen
Prins Johnuis Noor y Pancho Zivon Ridderstap
Ganado di e competencia “trahe recicla” tawata Qu-Lainey Jansen.


text:
Tokyo2020
The 2020 Summer Olympics, officially known as the Games of the XXXII Olympiad and commonly known as Tokyo 2020, is a forthcoming international multi-sport event that is scheduled to take place from 24 July to 9 August 2020.
-
Allyson e ultimo atleta pa competi na Tokyo
Allyson Ponson e ultimo atleta di Aruba cu a competi den e Weganan Olimpico di Tokyo 2020 Diabierna mainta e…Read More »
-
Mikel a mira accion un biaha mas
Mikel Schreuders a mira accion un biaha mas na Weganan Olimpico Tokyo 2020 Awe trempan ora di Aruba, nos atleta…Read More »
-
Mikel a mira accion
Mikel Schreuders a mira accion awe mainta Despues cu diasabra madruga nos atleta di tiro Philip Elhage tabata e prome…Read More »
-
Philip a competi na Tokyo
Atleta di tiro, Philip Elhage a mira accion diasabra na Tokyo E prome atleta Arubano a mira accion na Tokyo.…Read More »
-
Ultimo training pa Philip
Philip Elhage a hasi su ultimo entrenamento awe na Tokyo, Japon Awe diabierna (Tokyo) a tuma lugar e ultimo entrenamento…Read More »
-
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
Roy a bishita delegacion na e Villa
Presidente di COA, sr. Roy Mezas a bishita e delegacion di Aruba na e Villa Olimpico. Na vispera di e…Read More »
-
Nicole Vice Presidente di Comite Olimpico Internacional, IOC
Nicole Hoevertsz di Aruba a bira Vice Presidente di Comite Olimpico Internacional, IOC Un momento sigur grandi y historico ora…Read More »
-
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »


text:
juegos panamericanos
-
Lima2019
Philip ta conta di su competencia
Philip Elhage di tiro ta elabora riba su competencia den e 10m Air Pistol na e Weganan Panamericano LIMA 2019…Read More »
-
Lima2019
Roos y Bremo na di 14 lugar
Bolicheronan Yannick Roos y Jonathan Bremo ta keda na di 14 lugar den doubles. Den oranan di atardi, e competencia…Read More »
-
Lima2019
Mack ta conta di e Ceremonia di Apertura
Atleta di vela, Mack van den Eerenbeemt tabata e abanderado pa Aruba durante di e Weganan Panamericano Lima 2019. Mack…Read More »
-
Lima2019
5 lugar pa Kamilah y Thashaina
Bolicheronan Kamilah Dammers-Naddall y Thashaina Seruas a keda na un di 5 lugar overall Despues di a caba na un…Read More »
-
Lima2019
Ceremonia Apertura
Mahestuoso Ceremonia di Apertura di e Weganan Panamericano LIMA 2019 Diabierna anochi den e Estadio Nacional di Peru, e fiesta…Read More »
-
Lima2019
Wiebe de Boer a ricibi delegacion di Aruba
Embahador Hulandes, Wiebe de Boer a ricibi e delegacion di Aruba na su residencia na Lima, Peru. Diaranzon anochi, na…Read More »
-
Lima2019
Welcome Ceremony na Lima
Un caluroso bon bini na e Weganan Pan Americano Lima 2019 pa e delegacion di Aruba durante e Team Welcome…Read More »
-
Lima2019
PR team COA ta sali pa Lima
Seever Krozendijk di PR Team di COA ta conta kiko pa spera di e weganan di Lima2019Read More »
-
Lima2019
Cancion Oficial di Lima 2019
CanciĆ³n Oficial de los Juegos Panamericanos de Lima 2019 Official Song of the Lima 2019 Pan American Games.Comparte para que…Read More »
-
Lima2019
Lima ta cla pa e weganan
Cuidad di LIMA ta cla pa ricibi e Weganan Panamericano 2019 Actualmente e Comision di Supervision ta na Lima, Peru…Read More »


text:
Aruba
Futbolista professional di seleccion Hulandes Denzel Dumfries a yega Aruba
Posted on 06/16/2022 11:07 am AST | Updated on 06/16/2022 11:18 am AST
ORANJESTAD – Diaranson e futbolista professional cu laso familiar cu Aruba, Denzel Dumfries a yega Aruba pa ta na e apertura dii Weganan Escolar di diabierna awor. E la topa mesora cu e minister di deporte Endy Croes na su oficina. Apenas e siman aki ainda, e la hinca un di e dos golnan cu e seleccion nacional di Hulanda contra Polonia den e wega cu a caba 2-2.


text:
Informashon tokante disturbio di òrdu públiko
Nos ta papia di un disturbio di òrdu públiko na momentu ku un kaos presentá na un sitio kaminda hopi hende ta bini huntu na sierto momentu ku un meta i komportashon komun.
Por pensa aki riba evenementonan manera entre otro festival, partidonan di futbol i konsiertonan di teater.
Promé ku un disturbio:
- Semper wak unda tin salidanan di emergensia ora bo drenta un edifisio òf tereno di evento. Esaki ta hasié mas fásil ora bo tin ku sali den pura.
Durante di un disturbio di órden:
- Si okashoná disturbio durante di un evento grandi, no purba kore bai kontra di fluho.
- Keda trankil i sigui instrukshon di outoridatnan.
Disturbio
Kiko pa hasi durante un disturbio


text:
Oficina Central di Estadistica ta pidi tur cas pa coopera cu Censo2020
ORANJESTAD (AAN)- Oficina Central di Estadistica ta informa e pueblo di Aruba cu falta solamente 3 siman pa Censo2020. Censo2020 lo start dia 1 di October proximo.
Manera ta conoci, un Censo ta un conteo general di poblacion y vivienda. Den otro palabra, durante e Censo nos ta conta tur persona cu, dia 1 di October, ta bibando na Aruba pa 1 aña of mas of tin e intencion di biba na Aruba pa 1 aña of mas.
Actualmente Aruba ta pasando door di un temporada dificil, pero net den e momentonan aki e ta di sumo importancia pa colecta datonan di e situacion real di hogarnan na Aruba. CBS kier a pidi tur ca pa coopera cu Censo 2020.
Censo2020 ta consisti di 2 parti:
1-10 di October 2020: Conteo Online
1-26 di November 2020: Conteo di hogarnan cu no a participa den e Conteo Online
Casnan por haya acceso na e cuestionario online door di bishita e website di Censo2020 www.census2020.aw y usa nan number di percela di WEB NV.
Mester tene debido cuenta cu e cuestionario di Censo mester wordo finaliza den 1 solo biaha. E number di percela di cada hogar tambe por wordo usa solamente 1 biaha.
Riba e website por lesa e cuestionario di Censo2020 pa asina un y tur ta na altura di e preguntanan y pa por prepara esakinan prome cu yena e cuestionario online.
Esaki lo facilita e yenamento di e cuestionario. Asina cu e website di Censo2020 ta activo lo anuncia esaki oficialmente.
Casnan cu no tin un number di percela di WEB por yama CBS pa haya un codigo individual pa haya acceso na e cuestionario. Personal di CBS lo ta disponibel via whatsapp of telefoon via. E number lo ta activo entrante 1 di october. Tambe por manda un
e-mail na census2020@cbs.aw pa yuda esnan cu ta yena e cuestionario online. E e-mail aki ta activo caba.
CBS kier uza e oportunidad aki pa encurasha tur cas na Aruba pa coopera cu Censo2020 y yena e cuestionario di Censo online.


text:
Dòkter Angelique Hart ta totalmente konvensí ku mester mira salú otro i mester trata malesa tambe otro. Doló no ta siñal ku kurpa falta remedi pa pasa e doló, pero e ta un gritu pa energia salú. P’esei buska e kousa tras di e doló ta sumamente importante. Doló ta un di e siñalnan di kurpa pa bisa ku falta ‘algu’.
Dòkter Angelique Hart ta traha na su klínika privá na Santa Fe (New Mexico). E ta spesialista di doló i ‘dòkter holístiko’. Holístiko ta nifiká ku e foko ta riba buska i trata e kousa ku ta tras di e keho. No ta atendé pues solamente e aspektonan físiko, sino tambe ta tene kuenta ku e aspektonan spiritual / emoshonal ku ta yuda kousa e problema. P’esei e promé konsulta ta dura mas o ménos un ora i mei.
Diagnósis
Pa diagnostiká e kousa Dòkter Hart no ta usa solamente e tèstnan komun di sanger, sino tambe hopi otro tèst pa determiná den ki grado tin metal pisá den e kurpa. Ademas e ta usa tèst di hormona di skupi, tèst di vitamina i mineral intraselular i tèst di alergia pa kuminda.
Dòkter Hart ta kombiná medisina konvenshonal ku téknika alternativo. E ta usa pues e partinan mas mihó di dos mundu, esta medisina oriental i esun oksidental. E ta traha estrechamente ku akupunturista, giropraksista, sikólogo i diferente otro dunadó di kuido ku ta traha ku energia di kurpa (reiki).
Dòkter Hart a studia pa médiko na Groningen i a traha komo ko-asistente pa gran parti na Kòrsou. Despues el a bai Miami pa spesialisá den anestesiologia ku sup-spesialisashon den kombatimentu di doló. Ku orguyo e por bisa ku e ta anestesiólogo diplomá, spesialisá den kombatimentu di doló i medisina holístiko. El a traha seis aña pa universidat di Miami komo hefe di e departamento di kombatimentu di doló na hòspital Veteranen. Ei el a traha un programa multidisiplinario pa pashènt ku doló króniko.
Medisina di pleister
“E último añanan m’a kuminsá, despues di basta rekapasitashon i eksperensia, ku un práktika privá ku a krese bira awor un sentro di salú holístiko pa doló króniko i malesa króniko. Nos ta pone énfasis riba detoksifikashon di metal pisá i otro supstansha tóksiko, kansansio króniko, fibromialgia, mucha ku outismo i ADHD, remplaso di hormona (Bio Identical Hormone Replacement or Hormone balancing), medisina kontra bira bieu, maneho di peso i mesoterapia (eliminashon di sélula di vèt pa medio di angua)” Angelique Hart ta bisa ku konvikshon.
“Mi eskoho pa e parti di medisina akí a krese pokopoko, despues ku mi a bira konsiente, ku píldora ni angua no ta solushoná e problema. Nan ta tapa solamente e síntomanan un poko i despues di tempu nan ta trese hopi biaha otro problema. Mi ta yama esaki ‘band-aid medicine’ òf ‘medisina di pleister’.
Medisina alternativo ta kresiendo na Merka. Esaki por ripará na e resultadonan di e diferente investigashonnan pa averiguá kon hende na Merka ta skohe pa nan salú. Sinembargo nos mester ta konsiente ku e porsentahe ta semper mas abou, pasobra un gran porsentahe di hende ku ta uza medisina alternativo, no ta bisa nan dòkter di kas pa motibu ku e pashènt tin miedu ku e dòkter lo rabia.
Na Merka no tin hopi dòkter ku ta uza e método alternativo ainda. E formanan di apliká medisina alternativo ta te ainda: akupuntura, tratamentu ku medisina natural i giropraksia.
Rekonosementu
Ta difísil pa konvensí mundu médiko konvenshonal i hopi biaha e reakshon ta ku nan no ta kere den medisina alternativo. Si no tin prueba publiká den un di e tres revistanan médiko mas lesá, medisina natural no ta eksistí pa nan.
Mi ta konsiente ku mi koleganan apénas tin tempu pa tene nan na altura di nan mes profeshon te pa nan siña algu nobo. Mi no ta preokupá si mi koleganan bisa mi ku nan no sa nada di mi terapianan, pero mi no por soportá si nan deskonsehá pashènt pa hasi uso di e terapianan, miéntras nan no tin niun mínimo idea di kiko nan ta papia.
Na Miami no ta fásil, aunke koleganan sa manda debesenkuando pa mi pashènt ku no tin speransa pa kura mas i ku ningun hende no sa kiko hasi ku nan. Tin estado, manera New Mexico, Arizona i Oregon, ku ta rekonosé medisina natural (òf medisina alternativo) pa basta tempu kaba i ku ta brinda tambe posibilidat pa sigui diferente estudio den medisina natural na universidat.
Chelatie
Chelatie ta eliminashon di metal pisá for di kurpa, manera merkurio, cadmium, aluminio i chumbu. Ta uza diferente chelator pa eliminá sierto metal, dependé di e metal ku mester eliminá. Pa eliminá merkurio ta uza píldora (DMSA) i pa chumbu ta mehor duna infüs (EDTA).Terapia di chelatie ta eliminashon di supstansia tóksiko ku chelator, kombiná ku un dósis haltu di anti-oksidante, mayoria biaha via infüs. Asina e proseso di formashon di radikal ta mengua i e sélulanan ta haña forsa pa kuminsá funshoná normal atrobe. Formashon di radikal ta trese inflamashon króniko, seramentu di bena; malesa degenerativo, manera artrítis; problema di alergia i kanser.
Mi ta tèst e pashènt semper promé pa mi chèk kon toksiká e ta promé mi kuminsá ku chelatie. Ta us’é spesialmente pa pashènt ku tin bena será, pues malesa di kurason i bena. Vários biaha mi ta ripará ku keho di kurason ta bira ménos despues di seis te ocho infüs. Spesialmente pashènt ku bena será na brasa i pia, ku apénas por kana, ta mehorá hopi lihé. Nan ta ripará masha lihé mes ku nan por kana un distansiá mas largu ku promé ku e terapia. Mi ta haña pashènt salú tambe, pero ku ta deseá di haña terapia di chelatie pa prevení òf pa keda yòn.
Neuro-tóksiko
Chelatie oral versus chelatie via infüs
Chelatie oral (via boka) pues ta ku píldora i e ta funshoná bon pa eliminashon di merkurio. E terapia akí ta neuro-tóksiko (dañino pa tehido di nèrvio) i e ta duna síntoma di entre otro problema di lubidá, konsentrashon, ADHD i doló di kabes. Pa eliminashon di chumbu ta mihó duna terapia via infüs.
Pa duna terapia di chelatie na un manera sigur ta nesesario pa hasi un tèst físiko kompletu di sanger i urina. Despues ta sigui un periodo pa prepará igra, nir i tripa pa e proseso di detoksifikashon. No ta responsabel pa kuminsá mesora intensivamente ku chelatie serka persona ku hopi keho i ku supstansia haltu di tóksiko, debí ku e kehonan por bira promé hopi mas pió. Semper mi ta midi tambe e dósis eksakto pa e chelator, basá riba funshon di nir.
E gastunan
Chelatie intrabenoso ta dura tres ora i por dun’é maksimalmente tres biaha pa siman, dependiente di funshon di e nir. E frekuensia ta dependé di e kehonan i nan gravedat i di loke e pashènt ta deseá. Mayoria bia un hende ku keho serio di kurason ta haña kuarenta terapia di chelatie intrabenoso ku un frekuensia di un pa dos biaha pa siman. Despues e ta haña un biaha terapia di mantenshon di un pa dos biaha pa siman. Despues di e tratamentu mayoria di hende ta sinti nan relahá, e preshon di sanger ta mihó i hopi biaha nan tin mas energia. Algun pashènt sinembargo ta sinti yúist un poko kansá, pero mayoria biaha ta esnan ku tin nivel haltu di supstansia tóksiko.
Chelatie intrabenoso ta kosta $ 100,- pa tratamentu. Ainda ta bin aserka vitamina i mineral pa tuma tur dia, pero esaki ta pa kada pashènt diferente.
Chelatie oral por kosta $ 30,- pa luna, pero esaki ta sin vitamina i mineral.
No tin rekonosimentu ainda pa chelatie, pasobra no a hasi tèst médiko ainda pa prueba su benefisio. Pero mi ta kontentu ku nos ta hasiendo esaki. Tantu mi kasá ku mi ta investigando pa TACT, un estudio sentral for di NIH (National Institute of Health). Estudio TACT ta investigá efekto di terapia di chelatie riba pashènt ku ya kaba a haña atake di kurason. Nos tin mas ku ochoshen partisipante, pero pa e investigashon nos mester a trata dos mil tresshen pashènt, loke no ta fásil. Pues lo bai tuma basta aña promé ku publiká e promé resultadonan.”
Por usa chelatie pa malesa di kurason i bena, malesa degenerativo, alergia, ADHD, outismo i otro malesa mental ku ta kousa di supstansia tóksiko. Por usa chelatie preventivo tambe.
Pa mas informashon òf pa un sita por tuma kontakto ku Dòkter Angelique Hart https://www.facebook.com/profile.php?id=100009348422475
Humamentu
Huma di tabaku ta kontené entre otro polonium i benzypreen. Ta difísil pa polonium sali for di kurpa, meskos ku chumbu. Humadó ku stòp di huma awe, lo keda ku polonium radioaktivo pa basta aña den nan kurpa.Te despues di mas o ménos dos aña kasi tur polonium a disparsé for di nan kurpa.
Den huma di tabaku tin tambe loodisotoop, e chumbo-210, ku radio-aktivamente ta kambia den polonium. E ‘bon humadó’ ku stòp di huma awe, lo keda pa basta ãna ku konsentrato dañino di polonium radioaktivo (kousadó di kanser) den su kurpa. Chelatie ta eliminá tantu chumbu komo polonium via nir.
E humadó ku tin su salú, pues su felisidat na pechu, tin solamente un eskoho: STOP !
Persona ku tuma tratamentu di chelatie pa prevenshon, ta hala por ehèmpel di sinku meter na trintisinku meter for di abismo. Mas ainda pasobra tera ta move (ola di lava), aunke kon pokopoko e tuma lugá, (alafin nos ta bira bieu) e lei di prevenshon akí ta konta: Mas leu nos hala for di abismo, mas mihó nos situashon ta bira.
Kiko bo mes por hasi turesten pa bo benanan ta (mas) salú?
- Paga tinu riba bo kuminda i saka mas tantu posibel supstansia tóksiko for di bo kuminda;
- Evitá uso di aluminio (wea), chumbu i otro metal pisá;
- Move mas. Si bo kana tur dia un ora, ya ta un bon komienso;
- Usa suplemento ku ta limpia ader. Pa esaki por tuma konseho serka dòkter Hart.
2,658 Bia mirá, 2 Bia mirá awe


text:
GOBIERNO TA FELICITA UNIVERISDAD DI ARUBA CU AWOR TA CONTA CU DOS PROFESOR NOBO
[videopress q0C3yald]
GOBIERNO TA FELICITA UNIVERISDAD DI ARUBA CU AWOR TA CONTA CU DOS PROFESOR NOBO
ORANJESTAD – E siman aki Prome Minister Evelyn Wever – Croes tabatin e honor di ta na Universidad pa un discurso inaugural di dos profesor. E profesornan a dicidi di asumi e posicion aki pa yuda Aruba su Universidad sigui desaroya.
Prome Minister a expresa cu ambos profesor a duna discursonan inaugural sumamente interesante y aplicabel. Cu enfoke riba derecho publico, situacion di tereno, maneho di gobierno y e libertad of e espacio cu gobierno tin den esakinan. Otro temanan sumamente importante y necesario pa papia di dje ta, medio ambiente y e transicion di energia y con esaki ta bay acopla cu e espacio di ley cu tin pa esaki.
Terminando Premier Wever – Croes a felicita Universidad di Aruba cu e expansion sumamente valioso pa Universidad di Aruba y studiantenan y ta desea nan hopi exito.


text:
Diabierna 5 y Diamars 9 Augustus SVb San Nicolas Cera Desde 2:00 PM
ANUNCIO RELACIONA CU CERAMENTO DI SVb SU SUCURSAL di SAN NICOLAS
Banco di Seguro Social Aruba SVb ta anuncia cu en conexion cu trabaonan di mantencion, oficina di SVb na San Nicolas ta cera pa publico riba diabierna 5 di augustus desde 2’or di merdia, tambe diamars 9 di augustus desde 2’or di merdia. Dialuna 8 augustus oficina di San Nicolas ta habri normal.
Ademas durante e dos dianan aki tur otro sucursal di SVb ta keda habri na e orarionan normal. E ceramento aki no ta afecta nos callcenter pa notifica AO, tampoco nos systema di webportaal.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Recientemente Honorabel Miembro di Parlamento, sr. Robert Candelaria a duna un declaracion den prensa, den cual e la comparti cierto preocupacionnan encuanto e vacaturanan na Arubahuis. Minister Plenipotenciaro, sr. Guillfred Besaril, a tuma nota di e relato den prensa y a duna e siguiente reaccion.
“Den prensa mi a tuma nota di un relato caminda Honorabel Miembro di Parlamentario, sr. Robert Candelaria di partido AVP, den cual e ta insinua cu den porta di eleccion gobierno di Aruba lo tin pensa di yena Arubahuis cu trahado. Mi ta kere ta na su luga pa recorda Sr. Candelaria cu contrario na su partido, Gabinete Wever-Croes si ta tuma gobernacion na serio y semper a tuma pasonan conforme ley na beneficio di pueblo di Aruba en general. Contrario na su gobierno, Gabinete Wever-Croes si a sa di baha gastonan di personal mucho prome cu esaki tabata un exigencia di parti di Hulanda.
E unico punto cu Sr. Candelaria a menciona corectamente den su relato ta e metanan primordial di Arubahuis cu ta pa representa Gobierno, Conseho di Minister y departamentonan gubernamental di Pais Aruba na Hulanda. Su insinuacion cu Gabinete Wever-Croes a yena Arubahuis cu hende ta totalmente incorecto y falso. Y cu gobierno lo kier haci esaki dilanti porta di eleccion ta un ridiculez completo! Realidad a mustra cu esaki tabata e practica di su partido tempo nan tabata den gobierno, pues mi ta compronde for di unda Sr. Candelaria su pensamento ta sali.
Como Minister Plenipotenciario mi ta trahando desde comienso di gobernacion hunto cu Departamento di Recursonan Humano (DRH) riba un plan di restructuracion pa Arubahuis. Por cierto si Sr. Candelaria ta pone mas atencion den e reunionnan di parlamento durante tratamento di presupuesto y den noticia na Aruba, lo e ta bon informa di esaki.
Restructuracion di un departamento gubernamental no ta algo cu por wordo realisa sin mas. Tin hopi aspecto cu mester tene na cuenta, entre otro e aspectonan legal, laboral y e factor humano.
Arubahuis ta conta cu empleadonan cu pa hopi aña a sirbi Aruba dignamente y ta merece respet y gratitud inmenso pa nan labor desplega. Sr. Candelaria como ex. Alto Inspector den tempo di reorganisacion di Aruba su Cuerpo Policial, mester por tin un bon idea di kico esaki ta trece cune na momento cu no tene cuenta cu e componentenan aki den menciona.
E ta un experiencia cu awe mi ta uza pa hunto cu DRH nos guia e proceso den forma exitoso. Pues mi ta invita Honorabel Miembro di Parlamento na apoya e trahadornan di Arubahuis na momento di trata e presupuesto di nos Pais proximamente.
Manera mi a declara anteriormente, COHO a cambia e dinamica di operacion di Arubahuis caminda di awo en adelante mester cumpli cu tareanan cu antes no tabata wordo exigi di nos personal.
Hunto cu DRH nos ta evaluando kico lo ta e caminda mas efectivo pa por cumpli cu e tareanan nobo di Arubahuis. Nos ta evaluando e reeducacion of -orientacion profesional di e personal existente y solamente si ta altamente necesario, lo tuma personal nobo den servicio. Arubahuis ta conta cu un personal sumamente capacita cu merece e respet di no solamente Sr. Candelaria, pero di tur cu ta
carga responsabilidad den Staten di Aruba. E hecho cu tin personal ta baha cu pensioen y/of ta probecha di e oportunidad pa bay cu VUT ta algo cu mi no tin den mi man. Mi ta agradecido na e personal cu pa hopi aña a labora na Arubahuis. Den caso di posicionan vacante, si e ta cay den e plan di formacion nobo acorda cu Departamento di Recursonan Humano, lo cana e caminda segun procedura pa e vacatura ser yena.
Mi ta consciente cu campaña a cuminsa pa Sr. Candelaria y cu tiramento di lodo of insinuacionnan muy probablemente lo ta parti di e strategia cu partido AVP lo aplica. Ami no lo participa den e tipo di politica aki y mi ta invita Honorable Miembro di Parlamento, Sr. Candelaria, pa e tambe pone politica bieu un banda, purba un politica limpi y honesto y mi kier recorde riba Santiago 4: 11-12.
Guillfred Besaril semper a traha na bienestar di pais Aruba, cumpliendo cu tur reglamento y ley y mi lo sigui traha den forma honesto y transparente na bienestar di Pueblo di Aruba en general”. Minister Besaril a termina.


text:
Nos como nurse ta prome jama pa ricibi e vacuna COVID-19 pa garantisa cu nos por sigui duna e cuido sin afecta nos mesun salud, salud di nos famia y nos comunidad. E vacuna no lo caba cu e virus di COVID pero sigur nos a drenta e era di por combati e pandemia aki cu menos peso ariba nos cuido medico.
Nos como nurse manera nos a drenta nos opleiding como studiante nos a ricibi nos prome vacuna cu nos profeshon ta exigi pa nos tuma, cu ta Hepatitis-B. Nos nunca por a pensa cu nos lo experiencia un pandemia cu awo nos ta para dilanti e decisión pa tuma vacuna contra COVID-19.
Manera nos por a wak tur trahando den cuido no ta duda pa tuma esaki. ODEA ta stimula pa tur persona cu ta traha directo of indirecto den cuido pa tuma e vacuna aki pa na prome luga proteha bo mes.
Aruba awo mas cu nunca tin mester di cada un profesional pa por sigui den e lucha contra e virus aki, cu a bin pa keda y a afecta mundo henter. ODEA Ta pidi comunidad pa banda di tuma e vacuna aki pa nos sigui cuida y mantene nos mes na e protocolnan di COVID, na tur momento.
Nos ta pidi tur hende pa registra pa asina juda nos colleganan di DVG cu ta registra y planea e action di vacuna aki por cana na un manera efficiente pa garantisa cu mayoría poblation di Aruba por ricibi esaki den e tempo stipula.
Sigur nos lo tin cu respeta cada persona cu no ta sinti nan mes kla pa ricibi e vacuna. Pa awo esaki ta bai den forma voluntario. Lo jega su momento cu pa bo por sigui move liber, traha y biaha bo persona lo mester tuma e vacuna aki.
Corda kon por ehempel ta persona nan cu ta traha den cuido so tawata haña e vacuna Hepatitis-B. Nos no tawatin e option si nos kier bira un nurse. Manera bo drenta opleiding, prome bo cuminsa bai stage bo mester a ricibi bo vacuna di Hepatitis –B.
Desde 2003 Aruba a tuma e dicicion pa inclui esaki den vacuna di nos muchanan manera nan nace. Dikon? Pasobra tur universidad rond mundo ta exigi esaki pa bo por inscribi na e Universidad.
Na tur cu ta duda y/of no ta sinti mes kla pa ricibi esaki. Nos kier encurasha bo persona pa busca e information correcto pa bo mes, di expertonan den e materia. Di personan cu a ricibi e vacuna aki kaba.
Nos niun no ta mescos. Tur hende por sinti diferente, pero no lo bira mes malo cu si bo no tin e vacuna. Nos tur tin e libertad di dicidi pa nos mes. Ta importante pa bo ta bon informa pa por tuma e dicicion correcto cu bo ta sinti bo mes bon.
ODEA ta felicita tur collega y tur c uta traha den cuido pa ta e ehempel pa tur cu ainda ta den duda. Nos ta desea tur profesional cu ta traha den cuido hopi forsa pa hunto nos sigui dilanti den e pandemia aki.
Nos lo vence mescos cu Florence Nightingale y tur nos dilanti a vence un pandemia. Laga nos sigui practica loke nos a siña con nan promer lugar nos mester cuida nos mes pa nos por cuida tur otro.
Nos ta desea nos colleganan di DVG tur klasse di éxito den guía e plan di action aki di vacuna Aruba hunto cu tur stakeholders den cuido. Den e pandemia aki nos ta un y cu un solo meta, brinda nos comunidad e mihor cuido cu nos por.
Nos ta tuma e vacuna pa nos por keda cuida cada cuidadano c uta biba ariba nos dushi isla di Aruba y tambe nos turistanan. Ban sigui registra pa asina mayoría di persona bibando aki na Aruba por ta vacuna.


text:
Departamento di Naturalesa y Medio Ambiente (DNM) ta felicita y gradici tur esnan cu tawata envolvi den e proceso desde su comienso, pa asina mas di e 16 areanan haya un nivel di proteccion a base di locual ta biba y crece den e areanan.
Durante bastante aña e organisacionan no-gubernamental a boga pa proteha diferente area na Aruba manera tawata e caso di e area di Spaans Lagoen. A decreta Spaans Lagoen hunto cu Rooi Bringamosa y Rooi Taki como area protegi caba na aña 2017. Mayoria di e trabounan preliminar pa pone proteccion di naturalesa riba agenda politico en berdad a wordo haci pa un NGO cu tin interes pa e fauna cu a scoge e area ey pa biba of procrea y forma nan habitat eynan.
Como departamento encarga y concerni cu Aruba su Naturalesa y Medio Ambiente y formalisacion di maneho, DNM no por a laga afor su contribucion relaciona cu e decreto aki, cual a encera inventarisacion di e mas di 16 area. No solamente pa e avifauna (e parhanan), pero tambe e flora cu ta importante pa e coexistencia y bienestar di e demas flora y fauna presente. Un sistema ecologico ta interdependiente di otro; di e manera ey un ecosistema por ta den ekilibrio y por sigui existi. Mayoria di e areanan aki ta na unda tin flora y fauna cu ta protegi caba pa e ley proteccion di flora y fauna local. Awor por bisa cu nan ta haya un di 2 capa di proteccion, pasobra e area mes a haya su ley di proteccion awo pa medio di e decreto aki, bou di cual 16 plus area ta protegi. Basa riba e argumentacion den e documento cu DNM a presenta pa fundamenta e ley, ta menciona y numera e areanan concerni. E 16 areanan den e ley aki ta:
- California Duinen
- IBA[1] (Important Bird Area) Tierra del Sol
- Saliña Malmok/ Saliña Cerca
- Saliña Palm Beach/ Plas The Mill Resort
- IBA Bubali Plas
- Sero Teishi
- Ramsar gebied: Spaans Lagoen y Mangel Halto
- Rooi Bringamosa
- Rooi Taki
- Rooi Manoonchi
- IBA Rifeilanden Oranjestad
- Areanan di mata di Mangel manera:
- Cay, Parkietenbos,
- Isla di Oro/Mangel Halto Mangroves,
- Commandeursbaai (tur area di mata di mangel)
- Rooi Lamunchi
- Saliña Savaneta
- IBA Rifeilanden San Nicolas te Oostpunt
- Parti cant’i lama na Seroe Colorado, Baby Beach te Boca Grandi
Algun fauna protegi cu DNM a inventarisa den e areanan aki ta: Blenchi Dornasol, Blenchi Esmeralda, Cawama, Falki peregrino, Pega Pega, Prikichi, Raton di anochi, Rogans, Santanero, Shoco, Sternchi chikito, Toteki / Waltaka, Warawara, Yuwana. Ademas otro organismo manera Strombus gigas, cu ta e calco. Algun ta menciona pero tin hopi otro cu ta presente den e areanan. Tambe tin rastronan di pupu di coneu pero no a logra wak of capta nan riba potret durante e inventarisacion.
Algun flora protegi cu DNM a constata den e areanan aki ta: Banana di Rif, Barbarita, Breba, Breba di pushi, Bushi (macracanthos), Bushi (x bozsingianus), Cadushi, Cushicuri, Fofoti / Mangel blanco, Macubari, Mangel preto, Mangel shimaron , Mangel tam, Pal’i siya blanco, Pal’i siya cora, Tuna, Wayaca macho, Wayaca shimaron.
DNM ta spera cu e informacion aki por duna comunidad un bista di e areanan y e sorto di flora y fauna cu ta protegi pa ley.
Pa e ley completo por
bishita e website gobierno.aw unda por haya e especienan cu ta protegi tambe.
DNM ta haci un yamada na comunidad pa ta mas responsabel ora ta trata cu nos
naturalesa y medio ambiente y asina ta mas consciente di nos actonan.
[1] IBA = Important Bird Area


text:
Un pareha turista basta bebi tabata core asina duro y den forma peligroso. E coremento a capta atencion di unidad policial cu tabata riba caya. Riba e caminda di San Nicolas biniendo Playa a sigui e auto mientras mas unidad di polis a bay yuda. Banda di Sero Teishi bin abou prome cu rotonde di Mahuma a logra para e auto.
A atende seriamente cu e pareha turista. Den e caso aki e agentenan a escohe pa duna nan un trato special. A dicidi cu no ta detenenan. A busca un taxi pa hiba nan hotel. Tambe polis a stuur e V-Wagen bay cu ne pa warda. E turistanan tabata riba De Palm Island y eynan a bebe basta.
A gosa hopi sin pensa riba e coremento responsabel sin bebe alcohol. E turista tabata semi emocional tambe ora polis a paranan. Prome cu bandona e sitio cu taxi a acerca polis cu a paranan.
A bay brasa e polis como gesto di gradicimento pa no detenenan despues di haya nan riba caminda cu auto. E agente a ricibi e brasa hopi fuerte cu masha aprecio for di e turista mientras e taxista tabata warda porta habri pa hiba e turista su destino.
E turista chauffeur a pasa test. A laga e turista supla. E tabata tin suerte cu e nivel di alcohol cu el a supla no tabata suficiente pa detene. Si e tabata suficiente pa duna e turista un prohibicion pa stuur.
Pesey mes polis a bisanan cu no mag sigui cu e auto. Pa cordialidad como un bon Arubiano a pidi taxi pa nan pasobra nan no conoce Aruba. E trato cu polis a duna a laganan sinti bon. Kizas na Merca ta otro situacion si nan a pasa den esaki.


text:
Kralendijk – Tin 19 kaso aktivo di Covid-19 na Boneiru awe 20 di yüli 2021. Di e 24 resultadonan di tèst ku a drenta tres a resultá di ta positivo. Ta trata di un persona lokal i dos bishitante di Boneiru. Ocho persona a rekuperá di Covid-19.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Keda kas pa no kontagia otro persona pafó. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas i yama 0800-0800. Mantené e instrukshonnan di higiena. Kome salú, drumi sufisiente i move regular pa hisa bo resistensia. Kuida bo mes i esnan rònt di bo.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Rincon tin un atrakshon nobo. Ta trata di Maria, un yu buriku ku Jeany a reskatá, despues ku kachó a mord’é.Probablemente su mama a muri. E último simannan aki por topa Jeany ta kana den Rincon ku Maria, huntu ku Bòchi Janga.
Maria ta desendiente di e burikunan ku a yega Boneiru 500 aña pasá, tempu ku spañónan a establesé un sorto di gobernashon òf atministrashon na Rincon na 1527. Equus africanus africanus ta un di e antesesornan di e buriku domestiká seis mil aña pasá.
Jeany a konta ku el a topa ku Maria mal heridá. Kachó a mord’é. El a disidí di kuida e animal aki. Ku yudansa di dòkter di bestia a atendé e herida grave i Maria a rekuperá. Ainda por mira sikatris di e herida.
Banda di e herida, Jeany a haña su mes ku e reto pa kuida Maria, dun’é kuminda. E mes- ter a buska lechi na Kòrsou pa duna e buriku, ku mientrastantu el a duna pues e nòmber di Maria.Maria awor aki ta masoménos 8 luna bieu.
Ratu ratu asina Jeany i Bòchi ta sali keiru den Rincon ku Maria, halando hopi atenshon. Spesialmente muchanan di Rincon ta enkantá ku e buriku aki. Den pasado tambe ta- batin un buriku famá den Rincon, esta Barseló di Broertje Janga. Barseló tabata un atrakshon. Un outo manehá pa un atversario polítiko di Broertje Janga a alkansá Barseló, kousando su morto.


text:
ORANJESTAD – 04 di oktober 2021: Pa sigui stimula y apoya hobennan deportista, Aruba Bank a sponsor uniform nobo di e ekipo di Blue Marlins Aruba, cu ta consisti di mucha di 7 pa 8 aña cu ta practica e deporte di baseball.
E meta principal di e grupo aki ta pa provee muchanan bou di 18 aña un experiencia di baseball unico y agradable caminda nan por siña diferente skills di baseball, e disciplina cu e deporte ta trese cune, con pa traha hunto den un ekipo y na mes momento sigui desaroya e skills di cada hungador caminda ta necesario. Tin diferente coaches cu ta como voluntario.
Pabien na e ekipo completo cu nan uniform nobo y di awor caba nos kier desea tur hungador un bon comienso di campeonato. Go get them!


text:
Celebracion di mi 25 aña di bida artistico aki na Aruba. "Stempelnan di bida…!" Buscando den e bahul di recuerdo,...Read more
Den conexion cu Siman Internacional di Housekeeping, 12 di September te cu 19 di September, La Cabana Beach Resort &...Read more
Dia 22 di September Master Alberto Klabér a cumpli un aña mas di bida y a celebra hunto cu e...Read more
Dialuna anochi for di e caminda di Shaba pa Noord un tercel tabata core malo riba e caminda y chauffeur...Read more
Fundacion Alzheimer Aruba ta recorda awe e fecha di bisa NO na violencia y abuso di ancianonan. E poblacion mundial...Read more
Heidi Kemp, mama di e conoci ‘baby grandi’ Ricky , a duna un entrevista hunto cu e grupo Ta Basta...Read more
Rish-anne Ammerlaan, trahado preventivo na FADA ta splica MasNoticia cu pa ocho aña caba den luna di October ta organisa...Read more
Nos grandinan tambe ta hopi interesa den siña mas tocante tecnologianan nobo. Kimberly Boekhoudt di Setar ta informa cu hunto...Read more
Debi na e normal nobo e nobena Nacional na honor di nos Patrona stima Santisima Virgen di Alto Vista lo...Read more
E parada cultural celebrando “Dia di Brazil 2020” tawata di un bunita nivel! Nada ta stroba nos di realsa Aruba...Read more
2 di september 2020, Centro di Bario Brazil (CBB) a cumpli 45 aña di existencia. Como presidente mi kier a...Read more
Diadomingo ta di cumpleaños sra Maria Rufina Bikker-Krozendijk, mihor conoci como Mama Fina. E mainta Pastor Jairo Maduro di Misa...Read more
MUSIC EXPOSURE di Cas di Cultura a presenta e weekend cu a pasa, un concierto cu a laga esnan presente...Read more
Fiesta di Carnaval a keda celebra 19 di February 2020 cu nos grandinan di Flor di Brazil. Conhuntu Los Amikales...Read more
Diabierna a tuma lugar den CB Playa pabao e competencia di Disfras di Material Recicla 2020. Un total di 9...Read more
E siman cu a pasa Scol Preparatorio Aurora a tene su competencia di Reina, Princesita y Prins & Pancho di...Read more
E wega di Campeonato entre San Francisco 49ers, y Kansas City Chiefs lo wordo proyecta na Aruba su screen di...Read more
DEN HAAG – Entre 15 y 19 di januari a tuma luga e 25 edicion di Winternachten Festival Internacional di...Read more
Durante e conocido show 'Hey ta Pasco' di Edjean Semeleer na Ser'i Noka, Minister di Cultura sra. Xiomara Maduro a...Read more
Empleadonan di La Cabana Beach Resort & Casino a wordo invita na e fiesta tradicional di e compania na Renaissance...Read more


text:
FATCA
Riba 16 di desèmber 2014 Kòrsou i Estados Unidos a sera un akuerdo, e asina yamá akuerdo Intergubernamental, pa drecha kumplimentu internashonal ku Lei di Impuesto i implementashon di Kumplimentu ku Impuesto riba Kuenta Stranhero (FATCA/Foreign Account Tax Compliance Act, “IGA/Inter Governmental Agreement”).
FATCA (Kumplimentu ku Impuesto riba Kuenta Stranhero) ta un lei Merikano ku mundialmente ta obligá institutonan finansiero, pues na Kòrsou tambe, pa anualmente raportá na Serviso Interno di Impuesto Merikano tokante kuentanan bankario stranhero ku siudadanonan Merikano tin den eksterior.
A base di e Akuerdo Inter Gubernamental ku a sera, institutonan finansiero di Kòrsou no tin mester di entregá datonan direkto na Servisio Interno di Impuesto Merikano (IRS), pero lo pasa e datonan atrabes di Inspekshon di Impuesto di Kòrsou. E prome entrega di dato na Servisio di Impuesto Merikano (IRS) lo tuma lugá den luna di sèptèmber di e aña aki.
Pa garantisá ku e promé entrega di dato lo tuma lugá den luna di sèptèmber, tin entre otro algun formalidat ku mester finalisá. Un di e formalidatnan ta trata di un bishita ku Servisio Interno di Impuesto Merikano mester hasi na nos servisionan. Meta di e bishita aki ta pa e Servisio Interno di Impuesto Merikano haña un bista kompeto di diferente asuntu ku ta relevante pa hasi e Akuerdo Inter Gubernamental / Kumplimentu ku Impuesto riba Kuenta Stranhero bira eksitoso. Por pensa aki di informashon pa haña un bista den organisashon di Inspekshon di Impuesto, Teknología di Informashon i e plataforma Téknológiko, e Kuadro Legal i Maneho di Seguridat di Informashon.
E bishita lokal a tuma lugá riba 2 i 3 di mart último. Riba 2 di mart Minister interino di Finansa a risibí un delegashon di 4 persona di servisio di impuesto Merikano na Ministerio di Finansa. Durante 2 dia a duna diferente presentashon relatá na tópikonan menshoná. E presentashonnan a ser duná dor di Sektor di Asuntunan Fiskal, Inspekshon di Impuesto, Bearing Point, Amicorp i CTEX. Servisio Interno di Impuesto Merikano tambe a duna un presentashon di nan organisashon i durante di e seshonnan tabatin diskushonnan interaktivo. Finalmente Servisio Interno di Impuesto Merikano a indiká puntonan di atenshon ku tin ahinda i a ekspresá su apresio pa e bishita balioso.
Sektor di Asuntunan Fiskal ta mira bèk riba un bishita eksitoso na nan ofisina. Lo traha tur ku tin riba puntonan di atenshon pa asina por kumplí na tempu ku obligashonnan di e Akuerdo Intergubernamental Merikano i Kumplimentu ku Impuesto riba Kuenta Stranhero. Pa mas informashon bishita:
Riba pòrtrèt: Representantenan di Sektor di Asuntunan Fiskal, Inspekshon di Impuesto, Bearing Point, Amicorp i CTEX. Servisio Interno di Impuesto Merikano ku a partisipá na e reunionnan.
FATCA
De Foreign Account Tax Compliance Act (FATCA) is een Amerikaanse wet die financiële instellingen verplicht om gegevens over Amerikaanse klanten aan te leveren. Op 18 december 2013 heeft Nederland een verdrag met de Amerikaanse overheid gesloten om deze gegevensuitwisseling voor financiële instellingen in Nederland te verzorgen. De levering vindt daarom plaats via de Nederlandse Belastingdienst.
Documenten
- Toelichtingen en besluiten
- Applicaties
- Handleidingen
- Documenten over gegevensaanleveringen
De Belastingdienst heeft een leesinstructie opgesteld die bestemd is voor financiële instellingen, die aan de Belastingdienst alleen FATCA gegevens moeten aanleveren. U treft de leesinstructie aan onder het kopje Documenten over gegevensleveringen. Door het lezen van deze instructie weet u waar u wat kunt vinden, wat u waarvoor gebruikt en hoe u deze gegevens aan de Belastingdienst kunt leveren.
Hebt u nog vragen over het aanleveren van gegevens? Dan kunt u bellen met de Belastingdienst: 0800 – 0227065, bereikbaar van maandag tot en met vrijdag van 9.00 tot 16.00 uur. Ook kunt u een e-mail sturen aan: gegevensuitwisseling@belastingdienst.nl
Donwload CRS


text:
Repatriashon
Repatriashon ta nifiká trasladá, den e kaso akí un persona ku a fayesé, di e pais kaminda e tabata promé ku el a muri, pa su pais natal. Un proseso bastante kompliká, ku ta eksigí intervenshon di diferente instansia, trámite i dokumentashon legal, tantu den e pais eksterior komo aki na Kòrsou.
Pero, aki tambe nos tei pa fasilitá abo den e momentunan difísil akí. A traves di añanan, El Tributo a konstruí kuidadosamente un ret di kontakto ku diferente agensia funerario rònt mundu, pa asina aliviá abo di e proseso kompliká akí.
Tin dos tipo di repatriashon: esun kaminda e defuntu tin ku bini for di un otro pais, esaki yama: Importashon i esun kaminda kurpa di e defuntu tin di sali for di Kòrsou pa bai un otro pais: Eksportashon.
Seguidamente un deskripshon en breve di kon tur e dos prosesonan akí tin ku kana.
Importashon:
Na momentu ku e persona muri den eksterior, e famia ta tuma kontakto ku un funerario aya pa notifiká ku ta bin dera/kremá na Kòrsou. E famia tin ku duna di konosé tambe ku ta El Tributo nan ke enkargá ku e entiero na Kòrsou.
E agensia funerario aya, lo hasi tur e trámitenan reglamentario i despues tuma kontakto ku El Tributo pa pone nos na altura riba ki dia i buelo e defuntu ta yega Kòrsou.
Riba e dia indiká, El Tributo ta sòru pa tin un waha di morto para kla na aeropuerto pa tuma kurpa di e defuntu i despues pon’é den frizer, pendiente di e dia di entiero òf kremashon.
Algun servisio ku El Tributo ta duna den kaso di importashon:
- Kontakto ku Embahada, Konsulado i agensia funerario di e pais;
- Kuido di e defuntu ora e yega Kòrsou;
- Regla e kaha di transporte;
- Regla transporte (inkluso e formalidatnan nesesario) pa e restunan por yega Kòrsou;
- Sòru pa e trámite i dokumentashon reglamentario pa por saka e kurpa for di Aeropuerto sin problema.
- Traha un presupuesto realístiko di e gastunan ku e repatriashon ta bai tresé kuné.
Eksportashon:
Den kaso ku e defuntu ta na Kòrsou, e famia ta notifiká El Tributo kua agensia funerario nan ke pa atendé e entiero den eksterior. Seguidamente El Tributo ta hasi tur e trámitenan reglamentario pa e famia, pa despues tuma kontakto ku e funerario na e pais en kuestion i pone nan na altura di e fecha i buelo di yegada di e defuntu. Tambe ta manda tur e dokumentashonnan nesesario di manera ku ora e defuntu yega, no tin ningun problema na aeropuerto. Famia di e defuntu tin e opshon di tene un seremonia di despedida aki na Kòrsou anto despues laga e restunan biaha pa eksterior, kaminda e famianan por bolbe tene un seremonia pa e defuntu.
Algun servisio ku El Tributo ta duna den kaso di eksportashon:
- Duna kuido i balsemá e kurpa, pa e kurpa keda konservá durante e biahe
- Regla e kaha di transporte i seya esaki
- Regla transporte pa e pais en kuestion
- Regla e formalidatnan, dokumentashon reglamentario ku ta rekerí na e diferente aeropuertonan internashonal
- Tuma i mantené kontakto ku agensia funerario den eksterior
- Traha un presupuesto realístiko di e gastunan ku e repatriashon ta bai trese kuné.


text:
Den Haag, Hulanda – Polis ta bisando cu 5 persona a fayece mientras nan tawata purba surf. Diamars team di rescate a logra haya 3 di e curpanan. Mientras cu e dia anterior 2 persona cu a wordo rescata a fayece un rato despues.
Esaki ta un total di 5 fayecido na Scheveningen, Den Haag. Algun surfer cu conoce e area y e condicionan actual, a splica cu e biento y coriente di e lama lo a haci surfing dificil. Esnan cu a fayece ta aparentemente hopi experiencia den nan deporte.
Na e sitio por a mira cu e cantidad grandi di scuma riba lama tambe lo tawata un factor. Vocero di coast gaurd a splica cu nan mester a bula cu nan helicopter serca di e awa pa asina por logra hala e scuma. E tactica aki tawata pa yuda duna nan mas bista den e awa.
Dialuna atardi e personanan cu a bay surf a haya nan den problema riba lama. Algun a logra yega canto bek, 7 a wordo rescata, di cual 2 a fayece.
Momento cu solo a baha autoridadnan a stop e buskeda.